Республика баҫмаларын ниндәй яҙмыш көтә? - Юлдаш\nРеспублика баҫмаларын ниндәй яҙмыш көтә?\nРеспублика баҫмаларын ниндәй яҙмыш көтә? https://bash.news/yuldash/4355_respublika-bacmalaryn-nindej-yazmysh-kete\n09 апр, 11:55\nМатбуғат һәм киң мәғлүмәт саралары буйынса республика агентлығының баҫма киң мәғлүмәт саралары бүлеге етәксеһе Фирҙәүес Әхмәтйәнова менән Рәсүл Сәғитов әңгәмәләшә.\n- Заманға ярашлы, үҙебеҙҙең конкурентлыҡ тураһында уйлар кәрәк. Һәр баҫманың матди үҙаллығын нығытыуҙы ла, сығымдарҙы кәметеүҙе лә күҙҙә тотоп, республикалағы дәүләт ҡарамағындағы 103 киң мәғлүмәт предприятиеһы иҡтисади һөҙөмтәһе юғары булған бер дәүләт унитар предприятеһына - "Башҡортостан Республикаһы" нәшриәт йортона берләштерелде. Һәр баҫма һаҡланып ҡалды. Штат ҡыҫҡартыуһыҙ булмай, бында хеҙмәткәрҙең эшлекле сифаттары, һөҙөмтәле эшләй белеүе иҫәпкә алынырға тейеш. Бөтөн редакцияларҙа 10 процентҡа ҡыҫҡартыу үткәрелһә лә, ул әллә ни ауырлыҡ һалманы, сөнки ҡыҫҡартыуға эләккәндәргә аҡса табыу йәһәтенән бүтән мөмкинлектәр тыуҙырыла.\nВаҡытлы баҫмаларҙы электрон форматҡа күсереүгә килгәндә, ул уҡыусының талабы буйынса эшләнә. Беҙҙә ундай тәжрибә бар: "Һәнәк" журналының рус телендәге "Вилы" баҫмаһы хәҙер электрон форматта донъя күрә. "Молодежная" газетаһының да электрон подпискаһы байтаҡ. Благовещендағы "Панорама" газетаһының электрон версияһын алдырыусылар һаны 800-ҙән ашҡан. Был юҫыҡта эш алып барыла.\n1 апрелдән икенсе ярты йыллыҡҡа матбуғатҡа яҙылыу кампанияһы башланды. Газета-журналдарға яҙылыу мәсьәләһенә килгәндә, икенсе ярты йыллыҡта тираждар ғәҙәттә кәмей, ләкин ныҡ күпкә түгел. Рәсәй почтаһы ташламалар иғлан итте, ҡайһы бер баҫмаларға яҙылыу хаҡы 2014 йыл кимәлендә ҡаласаҡ. Халыҡҡа яҙылыу мөмкинлеген һаҡлау маҡсатында газета-журнал редакциялары ла үҙ ташламаларын ҡуя.\nАльтернатив яҙылыу саралары ла ҡулланыла, мәҫәлән, газетаны редакцияға килеп алыу йә матбуғат киоскыһында, почта бүлексәһендә алдырыу. Газета-журналдарҙы халыҡҡа ваҡытында таратыу, еткереү мәсьәләһен хәл итеүҙе әле алып барылған үҙгәртеп ҡороуҙар яйға һалыр тип уйлайым.


Динозаврҙар терелмәҫ тә ул - Юлдаш\nФирүзә Париж Гөлфиә Шакирова һүҙҙәре. Мин ышанам - Альфред Яҡшымбәтов көйө\nКөтәм һине - Кинйәғолов Ильяс\nДинозаврҙар терелмәҫ тә ул\nДинозаврҙар терелмәҫ тә ул https://bash.news/yuldash/4752_dinozavrzar-terelmec-te-ul\n05 авг, 19:17\nҠыҙыҡ күренештәргә тап киләбеҙ һуңғы арала. Илебеҙҙең төрлө төбәктәрендә, хатта, уңдан һулға, һулдан уңға һикереп йөрөгән сәйер йәнлектәр барлыҡҡа килә башланы. Сәйер күренештәр. Сәйер һауа торошо. Ни өсөн? Ошо һорауҙарға яуаптар эҙләйбеҙ. Студия эксперты - география фәндәре кандидаты, доцент Инбер Мөхәммәт улы Яппаров.\n- Арҡырыға һикергән, кешегә билдәле булмаған йәнлектәр, йә ҡарбуҙ ҙурлыҡ еләктәрҙе, мәҫәлән, Чернобыль ваҡиғаһынан һуң тип тә аңлатырға мөмкин булыр ине. Радиация шауҡымы , мәҫәлән?\n- Элек төндәрен йәйҙәр ҙә йылы ине…..Бөгөн көнөнә әллә нисәне төрләнә. Планета һыуынамы?\n- Бар аңлашылмаған күренештәр артында кеше тора тип иҫәпләйһегеҙме?\nМәҫәлән, Арктикала боҙбармаҡтар ҡайҙалыр өҫтә түгел, ә океан аҫтында эленеп тора һәм хәүефле. Ғәжәп бит.\nТорба формаһындағы болоттар…\nВенесуэлала Кататумбо йәшене. Йылына 200 көн бер туҡтауһыҙ ялтлай, йәшен 10-шар сәғәт туҡтауһыҙ дауам итә-бында кеше юҡ. ?\n-Башҡортостан райондарының ҡайһыһындалыр ямғыры ла, эҫеһе лә бар, күрше районда йыл да ҡоролоҡ. Бер хәҙрәт-ғонаһтар былар, ғонаһтар, ти…..\n-Айырым райондарҙа ел-дауылды ла, имеш шулай аңлатырға мөмкин-төбәктә ғонаһлылар күбәйгән, йәнәһе. Фәнни күҙлектән аңлатма бирәйек.\n- Кэмерондың "Аватар" фильмында кеше тәбиғәтте бысратҡан, ҡыйратҡан өсөн уға яуап килә-тәбиғәт үс ала. Ә икенсе яҡтан, роботтар тәбиғәтте ҡыйратыуын дауам итә. Уның үс алыуы нисек була ала? Тәбиғәттең?\n- Нло бармы?\n- Ауылдарҙа күрәләр бит?!\n- Ай йәйғоро бар. Фэнтези квест инде ул. Шулай ҙа. Айырым факторҙар бар икән-ай артыҡ юғары түгел, күк ҡараңғы булырға тейеш, ай ҡаршыһында шарлауыҡ булырға, йә ямғыр яуырға тейеш. Һәм йәйғор барлыҡҡа киләсәк. Әммә һәр күренешкә яуап табып булмай, бит?\n- Мәҫәлән, тик бер урында водителдәр аварияға осрай. Тик бер урында кешене йәшен ата?\n- Бәлки ер аҫтында ниндәй ятҡылыҡтар бар, мәҫәлән, тимер рудаһы булһын һәм ул магнит полеһы зарядтарына йоғонто яһайҙыр? Тәбиғи феномен барлыҡҡа килтерә?\n- Геомагнит бурандары тиҙәр. Кеше организмына улар нисек тәҫир итә?\n- Аномаль күлдәр, мәмерйәләр, урмандар бар. Уларға ниндәй аңлатма бирергә мөмкин?\n- Шулай ҙа мамонттар, динозаврҙар яңынан барлыҡҡа килмәйәсәк?\nЯуаптар - тапшырыуҙың mp3 форматында.


17 Сентябрь , 12:30\nБашҡортостанда тауыш биреү участкаларында ковидҡа ҡаршы сараларҙы үтәүгә айырым иғтибар бүленә. «Һайлау-2021» йәмәғәт матбуғат үҙәгендә ойошторолған брифингта Башҡортостан буйынса Роспотребнадзор идаралығы етәксеһе Анна Казак ошо турала белдерҙе.\nУның һүҙҙәренсә, санитар инспекторҙар хеҙмәте республиканың барлыҡ һайлау участкаларын тикшереп сыҡҡан.\n«Халыҡтың хәүефһеҙлеген тәьмин итеү (шул иҫәптән һайлауҙа) — туранан-тура бурысыбыҙ. Бөгөн дә белгестәребеҙ һайлау участкаларына, айырыуса ҙур предприятиелар беркетелгән урындарға барып, ковидҡа ҡаршы сараларҙың үтәлешен тикшерҙе», — тине Анна Казак.\nРеспубликаның Роспотребнадзор идаралығы башлығы һайлауға әҙерлек барышында Роспотребнадзор федераль хеҙмәтенең Дәүләт Думаһына һайлауҙы үткәргәндә эпидемияға ҡаршы хәүефһеҙлек тәҡдимдәрен әҙерләүен әйтте.\n«Әлбиттә, бөтәбеҙ ҙә өйрәнеп бөткән битлектәр, хәүефһеҙ араны һаҡлау, индивидуаль ручкалар һәм бюллетендәр, мөмкинлек булһа, участка һайлау комиссиялары ағзаларын экрандар менән тәьмин итеү. Шулай уҡ тауыш биреү өсөн биналарҙы елләтеү һәм дезинфекция үткәреү. Беҙ быларҙың барыһын да эшләнек», — тип хәбәр итте ул.


Республикала юлдар өсөн иң ауыр осор башланды\nЙылы көндәр һәм һалҡын төндәр асфальт ҡатламының сатнауына килтерә. Быны иҫәпкә алып, оператив рәүештә соҡорҙарҙы ямау бигерәк мөһим. Үткән йылдың тәжрибәһен иҫтә тотоп, быйыл юлдар өсөн яуаплылар эште ике аҙнаға иртәрәк башланы. Бының һөҙөмтәһе булырмы һуң?\n16 февралдә Дим биҫтәһенә илткән юлда авария. Ике автомобиль бәрелешеү һөҙөмтәһендә бер кешенең ғүмере өҙөлә. Фажиғә, фараздар буйынса, боҙлауыҡ һөҙөмтәһендә булған. Кемдер быға юл ҡатламы сәбәпсе ти. Билдәле булыуынса, Дим биҫтәһен Өфө менән тоташтырыусы юл тәрән колеяға батҡан, соҡорҙар ҙа етерлек. Аварияларҙың йыш теркәлеүе сәбәпле күптән түгел бында максималь тиҙлек сәғәтенә 40 километрға тиклем сикләнде.\nСоҡорҙарҙы ямау насар юлдар проблемаһын тулыһынса хәл итмәһә лә, хәлде еңеләйтә ала ти тармаҡ белгестәре. Көндәр йылыу менән юлдарҙа хәрәкәт сикләнә башлай, бригадалар эшкә тотона. Башта улар соҡорҙарҙы тигеҙләй, уны сүптән таҙарта, артабан асфальт һала.\nРөстәм Рәшитов, Өфө ҡалаһы Дим районының төҙөкләндереү һәм тейешле хәлдә тотоу идаралығы етәксеһе: «Оҙолоғо 60, киңлеге 15 һәм тәрәнлеге 5 сантиметрҙан ҙурыраҡ булған соҡорҙар мотлаҡ ямалырға тейеш. Был ГОСТ талабы. Тап ошондай соҡорға эләккән автомобиль тәгәрмәсе зарар күрә. Башҡарыр эшебеҙ күп, иртәгәнән башлап тәүлек әйләнәһенә эшләй башлаясаҡбыҙ».\nСоҡорҙарҙы ямау өсөн «һыуыҡ асфальт» тип аталған ҡатнашма ҡулланыла. Исеменән үк күренеүенсә, ул киң температур диапазонда эш алып барыу мөмкинлеген бирә. Өҫтәүенә, бындай асфальт ҡыҫҡа ваҡыт эсендә ҡата ти белгестәр.\nБаш ҡалала соҡорҙарҙы ямау апрель аҙағынаса дауам итәсәк. Был ваҡытҡа урамдарҙа өлөшләтә транспорт хәрәкәте сикләнәсәк. Ләкин был әлбиттә мәжбүри сара. Бәлки автомобиль хужаларының был мәшәҡәтте сабыр үткәреп ебәреүе уларға тигеҙ юлдар рәүешендә әйләнеп ҡайтыр.


Премьера ҡайҙа? Сибайҙа! » Башҡортостан гәзите\nПремьера ҡайҙа? Сибайҙа!\n2-05-2017, 03:54 // Мәҙәниәт һәм әҙәбиәт // Баҫып сығарырға\nАрыҫлан Мөбәрәков исемендәге Сибай башҡорт драма театры республикала халыҡсан һәм тормошсан сәхнә булараҡ билдәле, шуға күрә Сибай тамашасыһының зауығын ҡәнәғәтләндермәгән, тормоштан йыраҡ торған бер көнлөк әҫәрҙе ҡабул итмәйәсәге көн кеүек асыҡ. Һуңғы ваҡытта театрға илдәге “ҡулайлаштырыу” еле ҡағылыу сәбәпле, күп тигәндә дүрт йәки саҡ ҡына күберәк актер уйнаған спектаклдәрҙе ҡуйыу модаға керҙе.\nАртистар әйтеүенсә, ундай әҫәрҙе сәхнәләштереү гастролдәрҙә сығымды кәметә, әммә тамашасы бер төрлөлөктән ялҡа башланы.\nНиһайәт, ошо көндәрҙә өр-яңы премьера ҡуйылды. Сибай тамашасыһы уны бик йылы ҡабул итте. Сағыу декорация, иҫ киткес сихри костюмдар, төп геройҙарҙың үҙҙәренең йырлауы, күңелдәрҙең нескә ҡылын сиртерлек илаһи көй-моң, күптән инде танһыҡ һәм яҡын ғәжәп серле әкиәт донъяһы...\nТарихи сығанаҡтар буйынса, “Заятүләк менән Һыуһылыу” XIX быуат башында билдәле рус яҙыусыһы, этнографы В.И. Даль тарафынан яҙып алына, һәм ул “Башкирская русалка” исеме менән “Москвитянин” журналында (1848 йыл, №1) баҫылып сыға. Эпостың варианттарын Л.В. Суходольский (1858 йыл, “Башкирская легенда о Туляке”), Р.Г. Игнатьев (1875 йыл, “Сказка о сыне Абдрахмана Хары Сахипе”), С.Ғ. Солтанов (1902 йыл, “Заятүләк менән Һыуһылыу”), М. Ғафури (1910 йыл, “Заятүләк менән Һыуһылыу”) һәм башҡалар баҫтыра. Уның “Заятүләк”, “Түләк”, “Балҡантау” исемлеләре лә бар. Халҡыбыҙҙың ауыҙ-тел ижады өлгөләренең береһен тәшкил иткән эпосты бынан 18 йыл элек күренекле журналист һәм драматург Сәрүәр Сурина сәхнә әҫәре итеп үҙгәртә. Беренселәрҙән булып әҫәрҙе Ғафури районының халыҡ театры тамашасы хөкөмөнә сығара, артабан эпосты Стәрлетамаҡ театры, 1999 йылда Мәжит Ғафури исемендәге Башҡорт дәүләт академия драма театры сәхнәләштерә.\nСибайҙарға уны Башҡортостандың атҡаҙанған сәнғәт эшмәкәре, Шәйехзада Бабич исемендәге республика йәштәр премияһы лауреаты, режиссер Мөсәлим Күлбаев ҡуйған. Театр сәхнәһендә үҙ тауышы, үҙенә генә хас алымдары, йәштәрсә ҡарашы булған талантлы оҫта Сибай артистарының һәр береһен үҙенсә аса алған. Шулай уҡ Башҡортостандың атҡаҙанған сәнғәт эшмәкәре, композитор Илшат Яхин, рәссам Зилиә Нурғәлиева, хореограф, Башҡортостандың халыҡ артисы Сулпан Асҡарованың да тырышлығын телгә алыу фарыз.\nӘҫәрҙең төп темаһы – мәңгелек мөхәббәт, ике йәш йөрәктең бер-береһен яратыуы, ер улы һәм һыу ҡыҙы араһындағы мөхәббәткә дан йырлау, һөйөү көсөнөң барлыҡ ауырлыҡтарҙы еңеүе, бер-береһенә көс биреүе, йәшәүгә өмөт уятыуы. Яуға киткән Заятүләген һағынып, һағыштан һарғайып Һыуһылыу яҡты донъя менән хушлашһа, мөхәббәтен юғалтҡан егет йәшәүҙән йәм тапмай үҙ-үҙенә ҡул һала.\nСәрүәр Суринаның сәхнә әҫәрендә, киреһенсә, Һыуһылыу (төп ролдә – йәш актриса Регина Ишбулатова) илаһи көс тәьҫире менән терелтелә, Заятүләк тә һау ҡала. Был үҙгәреште авторҙың уңышлы ҡулланылған аҙымы тип атарға ла мөмкин. Бында ул мөхәббәт ҡөҙрәтен, уның юғарылығын күрһәтә. Әйткәндәй, Заятүләк (ролде Морат Амантаев бик оҫта башҡара) менән Һыуһылыу образдарын тыуҙырған артистар шул тиклем ихлас уйнай, тамашасыны ышандыра алыуҙары менән ихтирам уята. Спектаклдә тыуған ер, туғанлыҡ, атай һәм ул мөнәсәбәттәре лә сағылыш таба. Заятүләктең ағайҙары байлыҡ, тәхет өсөн бер-береһен үлтерергә әҙер булғанда, егет тыуған ере – Балҡантауы, Асылыкүле өсөн йәнен бирергә риза. Алтын-көмөш яуған ерҙә, һыу аҫты батшалығында һөйгән йәре менән йәшәһә лә, ул үҙенең ғәзиз ерен һағына, уны дошмандарҙан һаҡлау өсөн атлыға.\nШуныһы иғтибарға лайыҡ: Рәсәйҙә һәм Башҡортостанда иғлан ителгән Экология йылында тәбиғәткә булған һөйөүҙе тасуирлаған, уны һаҡлау, яҡлауҙы төп бурыс итеп ҡуйған әҫәрҙең сәхнәгә сығыуы – оло мәртәбә. Йәш быуында тыуған төйәккә, атайсалына ҡарата һөйөү, шулай уҡ үҙ-ара туғанлыҡ, татыулыҡ, дуҫлыҡ, изгелек, мәрхәмәтлелек һәм мөхәббәт кеүек сифаттарҙы тәрбиәләүҙә әҫәрҙең әһәмиәте баһалап бөткөһөҙ ҙур.\nСпектакль үҙ тамашасыһын тапты. Театрға яңы һулыш өргән, яңы биҙәк һәм йәм өҫтәгән “Заятүләк менән Һыуһылыу” оҙон ғүмерле булһын, уны ҡараған йәштәр үҙ мөхәббәтен тапһын, тамаша залдары тулы булһын, артистар алҡыштарға күмелһен.\nРегина ИШБУЛАТОВА, театрҙың иң йәш артисы:\n– Сибай театрында тәүге миҙгел уйнауыма ҡарамаҫтан, “Заятүләк менән Һыуһылыу” спектаклендә төп ролде башҡарыуым менән бик бәхетлемен. Әлбиттә, ролде сәхнәгә сығарыу еңелдән булманы, әкиәттәге Һыуһылыу образын бар тулылығында бирергә тырыштым. Йырҙарҙы үҙем башҡарам. Режиссер Мөсәлим Күлбаевҡа ҙур рәхмәт, уның менән бергә ижад итеү ифрат үҙенсәлекле.\nМорат АМАНТАЕВ, төп ролде башҡарыусы:\n– 2009 йылдан алып театрҙа эшләйем, байтаҡ образды уйнаным. Әммә бөгөнгөһө – иң уңышлыһы, күңелдә әйтеп аңлата алмаҫлыҡ йылы тәьҫораттар ҡалдырған ролем. Беҙгә, артистарға, ситтән, бигерәк тә Өфөнән килгән режиссерҙар менән эшләү һирәк эләгә. Мөсәлим Күлбаевтың эш алымдары бөтөнләй икенсе, баштараҡ нисектер ят кеүек тойолдо, әммә ижади мөхиттә бер-беребеҙҙе ныҡлап аңланыҡ. Кемдер спектаклде әкиәт булараҡ ҡабул итһә, икенселәр өсөн ул – тотошлайы менән тарихи әҫәр.\nСәрүәр СУРИНА, драматург:\n– Сибай артистарының халыҡсан һәм иҫ киткес ихлас уйнауын электән белә инем, әммә тәү ҡарамаҡҡа ябай күренгән әҫәрҙе шул тиклем юғары кимәлдә башҡарыуҙарына “Афарин!” тиеүҙән башҡа һүҙем юҡ. Рәхмәт шулай уҡ режиссерға, рәссамға, композиторға, көслө алҡыштар менән ҡабул иткән Сибай тамашасыһына.


Үргендә Балан байрамы үтте\n5 Ноябрь 2019, 17:00\nДауа ла, ризыҡ та... иҫтәлек тә Үргендә Балан байрамы үтте Ауыл мәҙәниәт йортона барып ингәс тә, тәмле еҫ танауҙы ҡытыҡланы.\nДауа ла, ризыҡ та... иҫтәлек тә\nАуыл мәҙәниәт йортона барып ингәс тә, тәмле еҫ танауҙы ҡытыҡланы. Өҫтәлдәрҙә тулып ултырған төрлө-төрлө балан ризыҡтарынан килә ине ул бала саҡтан таныш, танһыҡ еҫ. Үрген ауылы китапханасыһы Гөлнәзирә Ейәнбирҙина сараны асып, балан тураһында байтаҡ мәғлүмәттәр бирҙе. Баҡһаң, йәш ҡыҙҙар өсөн ул –мөхәббәт һәм бәхет емеше икән. Ҡайһы бер халыҡта балан туй ҡыуағы булып һанала. Элек туй алдынан кәләш кейәү егетенә балан емештәре, япраҡтары һүрәте сигелгән таҫтамал бүләк итә торған булған. Айырым урындарҙа кәләштең туй күлдәген, туй табынын балан менән биҙәү ғәҙәте бөгөнгәсә юғалмаған.Йәш пар алдына ҡуйылған ризыҡтарҙы ал таҫма бәйләнгән балан тәлгәше менән биҙәгәндәр. Балан йәштәргә матур, бәхетле тормош килтерһен тип эшләнгән был йола.\nАғинәйҙәр артабан берәм-берәм тороп, баландың файҙаһы тураһында һөйләп, үҙҙәре әҙерләгән ризыҡ менән таныштырҙылар, балан йыйыуға бәйле иҫтәлектәре менән уртаҡлаштылар. Ә хәтирәләр һәр береһендә етерлек ине. Элек ҡәрсәй-өләсәйҙәр баланға күп осраҡта яңғыҙ йә икешәрләп кенә йөрөр булған. Һәр береһенең үҙе генә белгән баланлығы булған. Баланлытау, Уҫаҡкисеү буйы, Майлыһаҡ шырлығы – ошо шифалы емешкә бай урындар булып тора. “Уларға күренмәй генә, шым ғына барып беҙ ҙә баланлы төбәктәрҙе белеп үҫтек”, – тип һөйләне улар. Рәсимә Аҙнабаева иһә ҡәрсәйе менән баланға йөрөүҙәрен хәтерләп, нәҡ боронғоса, кипкән баландан да ҡаҡ ҡойоп, ләүеш бешереп килтергән. Шәмсинур Ейәнбирҙина, Таңһылыу Янбаева, Илсийәр Фәхретдинова, Лилиә Аҡсурина, Резедә Йәмилева, Гүзәл Аҡсуриналар ҙа хәтирәләре менән уртаҡлашып, үҙҙәре әҙерләп килтергән балан ҡатығы, асыҡ бәлеш, балан һыуы, джемы кеүек ризыҡтарҙы тәҡдим иттеләр. “Элек шәкәр булманы, баланды шәкәр сөгөлдөрө ҡушып бешерҙеләр. Ҡунаҡ саҡырыр булһалар, табынға ҡош теле һәм балан ләүеше ҡуйҙылар, иң затлы ризыҡ шулар ине”, – тине Гүзәл Әсхәт ҡыҙы.\nТулыраҡ "Ейәнсура таңдары" гәзитенең 89-сы һанында уҡығыҙ.


40 йәшлек яндырған, дүрт йәшлек ҡотҡарған » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » 40 йәшлек яндырған, дүрт йәшлек ҡотҡарған\n40 йәшлек яндырған, дүрт йәшлек ҡотҡарған 03.07.2018 // Йәмғиәт\nЙәйге селлә башланыу менән янғын сығыу осраҡтары ла бермә-бер арта төштө. “Өфөнөң Дим районында дүрт йәшлек малай, бер йортто ут ялмағанын күреп, атаһына хәбәр иткән һәм тегеһе янғын һүндереүселәрҙе саҡырған...”, “Сипайлово биҫтәһендәге сәскә һатыу павильоны бөтөнләй\tтиерлек янып бөткән...”, “Республика баш ҡалаһының Карл Маркс урамында архитектура ҡомартҡыһы яна...” Ошондай хәбәрҙәр киң мәғлүмәт сараларында бик йыш күренә хәҙер.\nБылтыр Рәсәйҙә 132 меңдән ашыу янғын осрағы булған, уларҙа ете меңдән ашыу кеше һәләк булған һәм туғыҙ меңдән артығырағы тән йәрәхәте алған. Күрелгән зыян 14 миллиард һумдан күберәк! Башҡортостанда бындай бәлә-ҡаза осраҡтары дүрт меңдән ашыу теркәлгән, был алдағы йыл менән сағыштырғанда саҡ ҡына аҙыраҡ.\nРеспублика етәксеһенең күрһәтмәһе буйынса, хәҙер барлыҡ хәүефле урындарҙа янғын тураһында хәбәр иткән приборҙар ҡуялар. Улар тәүге сиратта күп балалы ғаиләләр йәшәгән йорттарҙа урынлаштырыла. Былтыр ғына ла дүрт меңдән ашыу прибор ҡуйылғайны, шуларҙың ике меңе – Башҡортостандың дәүләт ҡаҙнаһы иҫәбенә, ҡалғаны райондарҙың үҙ аҡсаһына һәм бағыусылар ярҙамы менән һатып алынған.\nБыл эш әле лә дауам итә. Ҡоролма (автономиялы йәки сым буйлап хәбәр иткән) температура ныҡ күтәрелгәндә йәки төтөн еҫен “һиҙгәндә” сигнал бирә башлай. Хәҙер ҡалала яңы төҙөлгән күп ҡатлы торлаҡ йорттарҙа улар мотлаҡ ҡуйыла. Элегерәк һәр ауылда тиерлек янғын каланчаһы була торғайны. Хәҙер был эш, тимәк, приборҙарға тапшырыла, ләкин һәр кемдең уларҙы үҙ йортона урынлаштырыуын йыш күрергә тура килмәй. Шуға күрә янғында һәләк булған кескәйҙәрҙең 85 проценты самаһы ауыл еренә тура килеүе лә осраҡлы түгелдер.\nЯнғын сығыу хәүефе тәүлек әйләнәһенә һаҡлана. Бында һауа торошо ниндәй булыуы мөһим түгел. Беҙҙең яуаплылыҡҡа бәйле ул. Район һәм ҡалаларҙа, мәҫәлән, социаль яҡтан хәүефле ғаиләләр бар. Уларҙы, етәкселек раҫлауына ҡарағанда, әленән-әле тикшереп торалар. Шулай ҙа, йәйге селләме, Яңы йыл байрамындағы күңел асыуҙармы, яҙғы һәм көҙгө миҙгелдә баҡсаларҙа сүп-сар яндырыумы – янғын һүндереүселәргә һәр саҡ уяу булырға тура килә.\nТәбиғи, был осраҡта бөтә йәмәғәтселектең ярҙам итеү зарурлығы ла алғы планға сыға, сөнки килеп тыуған бәлә башҡаларға ла янай бит. Әлеге Дим районындағы дүрт йәшлек малайҙы ғына алып ҡарайыҡ: урамда велосипедта йөрөгән Алёша Гребешков, бер йорттан янғын телдәре сыға башлауын күреп, тиҙ арала атаһына барып әйтә. Саҡырған янғын һүндереүселәр килеп еткәс, сит илдән килгән мигранттар йәшәгән фатирҙың ут эсендә булыуын күрәләр. Ундағы 40-50 йәшлек ирҙәр ҡаушап ҡалған мәлдә, кескәй малай ни эшләргә кәрәк икәнен тиҙ төшөнөп ала. Әйткәндәй, Ғәҙәттән тыш хәлдәр идаралығы белгестәре Алешаның был йылғырлығын янғынға ҡаршы ҡағиҙәләргә тулыһынса тура килә тип билдәләп, хатта уны бүләкләгән дә. Был сабыйҙың быуыны, үҫеп еткәс, ошондай хәлдәргә ҡарата уяуыраҡ та, белемлерәк тә булыр тип ышанаһы килә.\nКөндәр эҫе тороу сәбәпле, әле республиканың ете районында иң юғары янғын хәүефе иғлан ителгән: Баймаҡ, Баҡалы, Бәләбәй, Йылайыр, Көйөргәҙе, Туймазы, Федоровкала. Миҙгел башынан Башҡортостанда 98 урман янғыны теркәлгән. Былтыр был мәлгә 25 осраҡ ҡына булған.


2 Ноябрь 2018, 14:51\nКисә кистән ағайымдың был донъянан киткәнен белгәс, уның өсөн доғаларымды уҡыным да, Хоҙайҙан уны ғәфү итеүен һораным. Туғандарымды, яҡын кешеләремде тура юлдарынан тайпылтмаһаң ине, тип үтендем. Үҙемә лә тура юлды күрһәт, яңылыштарҙан арындыр, тинем.\nКисә кистән ағайымдың был донъянан киткәнен белгәс, уның өсөн доғаларымды уҡыным да, Хоҙайҙан уны ғәфү итеүен һораным. Ҡатынына был уңалмаҫ яра менән килешерлек сабырлыҡ, балаларын яңғыҙ ғына тәрбиәләй алырлыҡ көс ебәр, тинем. Уны ярҙамдан мәхрүм итмә, тинем.\nТуғандарымды, яҡын кешеләремде тура юлдарынан тайпылтмаһаң ине, тип үтендем. Үҙемә лә тура юлды күрһәт, яңылыштарҙан арындыр, тинем.\nИнәй менән атай: "Уҡыуыңды ташлап, ҡайтып торма." - тиһәләр ҙә, күңелем ҡайтырға ҡушты. Хоҙай шулай бойорғандыр. Инәй-атайыма әйтеп тормайынса, ҡайттым.\nЕңгәмдең шундай көслө рухлы булыуына хайран ҡалдым. Ул үҙен тота, ә мин илайым. Юҡ, ағайым был донъянан киткәнгә иламайым, еңгәмдең илай алмағанынан илайым...\nБалалары эргәмдә йүгерешеп, уйнап йөрөнө. Ҙур юғалтыу кисергәндәрен аңламайҙар ине әле. 6 йәшлек малайы үҙенең эштәре менән китте, ә мин беренсе класта белем алған ҡыҙының шиғырҙарын тыңлап ҡалдым. Сәсен үрҙем. Үреп бөткәнсе бер туҡтауһыҙ мәктәптә уҙасаҡ "Әлифба" байрамы тураһында һөйләне. "Шалҡан" әкиәтен ҡуялар. Бесәй булып уйнай икән. Йәл,атаһы күрә алмаясаҡ ҡыҙын был образда... Шундай килештереп һөйләй! Сәсен үреп бөткәс, үҙенең бәләкәс кенә, йомшаҡ ҡына ҡулдары менән ҡулдарымды тотто ла, үҙен ҡосаҡлатып: "Әйҙә,апай,йыр йырлайым!" - тине. Ул йырланы. "Ҡояш апай шат йылмая..." йырын. Өс куплетын да. Башынан алып аҙағына тиклем күҙҙәремдән тупылдап йәштәр тамды. Нисек инде ошондай ихлас балаларҙы яңғыҙ ҡалдырырға була?! Нисек итеп уларҙы ташлап китергә була?!.. Икәүһен дә ныҡ итеп ҡостом да түбәләренән үптем. Әйтерһең дә, шулай итһәм, уларға аҙаҡ атайһыҙ ҡалғандарын аңлауы еңелерәк булыр һымаҡ ине...\n..."Һәр ғаиләнең үҙ ала ҡарғаһы була." Ағайыма йыназа уҡығандан һуң сәй алдында бер әбей шулай тине. Яңылыш ҡына ишетеп ҡалдым мин был һүҙҙәрҙе. Бәлки яңылыш түгелдер ҙә... Уйландым. Уйымдың аҙағы бына ҡайҙа алып килде. Минең ҡараштарым ғаиләмдең ҡараштарынан ҡырҡа айырыла. Улар ҡояш тиһә, мин айҙы эҙләйем. Улар булмай тигәндә, мин барыбер булдырам. Улар Ерҙә йәшәй, ә мин йыһанда. Улар ысынбарлыҡты ҡабул иткән, ә мин бер хыялый... Әйтерһең дә, улар бөтәһе лә баҫмаға аяҡтарын һәлендереп ултырғандар ҙа йылғаның аҡҡанын ҡарайҙар, ә мин, уларға арҡам менән терәлеп ултырып, яр буйында дөрләп янған усаҡты күҙәтәм... Ул Ер менән Күкте тоташтырған. Шул усаҡтан шартлап сыҡҡан осҡонсоҡтар күктәге йондоҙҙарға әйләнгәндәй. Ә ул йондоҙҙар күктә мәңгелеккә янып ҡалалар. Дөрләп янған усаҡтан ғына йондоҙҙар тыуа. Ошо уйҙарымды ғаиләмә барып әйтһәм, улар: "Ҡояшлы көндәрҙә йылғанан да йондоҙҙар тыуа ул", - тип әйтер инеләр.Ҡояш нурында балҡыған йондоҙҙар уттан яралған, ҡараңғы төндәрҙә яҡтыртҡан йондаҙҙарға барыбер ҙә тиң түгел. Беренселәре ваҡытлы ғына була, ә икенселәре - мәңгелек.\nҒаиләм йылға кеүек тыныс ҡына ағып, ҡояш яҡтыртҡанда ғына балҡып йәшәүҙе хуп күрә, ә мин усаҡ кеүек янып, дөрләп йәшәп, шул ғүмеремдән шартлап сыҡҡан һуңғы осҡонсоғомдо күктәге мәңгелек йондоҙ итеп балҡытып ҡалдырғым килә. Ҡараңғы төндәрҙә ҡара урмандарҙа аҙашҡан кешеләрҙең юлдарын яҡтыртыусы бер йондоҙ итеп.\nШуғалыр ҙа улар тыныс тормош алып баралар, булғаны менән ҡәнәғәттәр. Ә мин нимә? Ғүмерем буйы ҡайҙалыр ашҡынам, талпынам. Мәңге нимәлер етмәй миңә. Күңелемдә бер бушлыҡ бар. Шул бушлыҡты тултырырға тырышам. Юғиһә, бер ҡара тишеккә әйләнер ҙә, йыһандағы үҙенең янында булған барлыҡ нимәләрҙе һурып алғандай, бөтә шатлыҡтарымды һурып алыр. Иң ҡурҡҡаным шул. Йә мин дөрләп янып йәшәйем, йә мине бушлыҡ йотасаҡ...\nҒаиләм тыныс, ә мин тынғыһыҙ - бына нимәлә ғаиләм менән минең ҡараштар айырыла. Бына нимәлә мин ғаиләмдән ала ҡарға булып айырылып торам. Әммә мин ғаиләмә арҡамды терәмәһәм, был усаҡты күрә алыр инемме икән? Юҡтыр. Шунда уҡ ергә ауыр инем дә, бөтөнләй икенсе һүрәт күҙ алдыма баҫыр ине. Бөтөнләй икенсе кеше булыр инем. Тормошом да бөтөнләй икенсе булыр ине... Ә миңә тынғыһыҙ булыу оҡшай!\nСикһеҙ рәхмәтлемен Хоҙайыма тап ошо ғаиләгә мине бүләк иткәненә. Тап ошо ғаиләлә минең ҡараштарым үҙ һүрәтен тапҡанға. Тап минең күңелемдә ниндәйҙер бушлыҡ булғанға. Рәхмәт, Хоҙайым!\nҠараштар төрлө булыуға ҡарамаҫтан, ғаиләмдән мине айырмамағаның өсөн, ғаиләм минең менән булғаны өсөн, беҙ тәңкәнең ике яғы, әммә БЕР тәңкәнең ике яғы, барыбер бер бөтөн булған өсөн дә рәхмәт, Хоҙайым! Уртаҡ ҡараш булмаһа ла, уртаҡ хөрмәтләү һәм яратыу хисе булғаны өсөн рәхмәт, Хоҙайым! Барыһы ла һинең ҡарамаҡтан һәм ризалыҡтан. Нисә йылдар һиңә ҡаршы барырға маташҡайным... Әммә бөгөн мин һинең менән килешәм. Шундай ҡарарға килдем.\nСәйҙән һуңғы доға ла уҡылып бөттө. Амин.\nҺәм мин киренән үҙ тормошома ҡайтам. Үҙ тормошома... Бөтөнләй икенсе кеше булып түгел, ә үҙен үҙе ҡабул иткән кеше булып.\nӘ йөрәктәге яра һаман күңелемде ыуалай...


Районда мал аҙығы әҙерләү дауам итә\n10 Июль 2018, 13:41\nЭҫе ҡояшлы көндәр “йәшел” ураҡты йылдам алып барыумөмкинлеге бирә.\nЭҫе ҡояшлы көндәр “йәшел” ураҡты йылдам алып барыу мөмкинлеге бирә. Район ауыл хужалығы бүлеге баш агрономы Татьяна Лисицына хәбәр итеүенсә, 9 июлгә ҡарата 7900 гектар майҙанда күп йыллыҡ үләндәр сабылған, был планға ҡарата 69 процент тәшкил итә. 4700 тонна бесән (28 процент) әҙерләнгән, 8800 тонна сенаж (29 процент) һалынған.\n“Агрокоопинвест” йәмғиәтенең Түбән Әүрез һөтсөлөк фермаһы мал аҙығы ихатаһында хуш еҫле төргәкле бесән байтаҡ әҙерләнгән. 1-се һөтсөлөк фермаһы территорияһында ул пирамида формаһында өйөп ҡуйылған.\n- Мал аҙығы әҙерләүгә 26 июндә төштөк. Хужалыҡта бесәнлектәр 1387 гектарҙы биләй, шуның 787 гектарында күп йыллыҡ үләндәр сәселгән. Бөгөн ҡуҙаҡлы үләндәрҙән 1500 тонна сенаж һәм эспарцеттан 100 тонна бесән әҙерләнгән, - ти Түбән Әүрез һөтсөлөк фермаһы мөдире һәм үҙе үк баш зоотехник Раян Ибраһимов.\nАуылдан алыҫ булмаған баҫыуҙа козлятникты сенажға сабалар. Юғары аҡһымлы үлән агротехник сроктарға ярашлы сәскәгә төймәләнгән сағында йыйыла.\n- Йәйҙең тәүге айы һалҡын булды. Быйыл үлән мул түгел, йәшел массаның сығышы ла аҙыраҡ, - ти Раян Минулла улы. – Шуға ҡарамаҫтан, быйыл да бер баш шартлы малға кәмендә 30 центнер мал аҙығы берәмеге әҙерләргә ниәтләйбеҙ. Әле күстерә, люцерна һәм бер йыллыҡ үләндәрҙе сабып алаһы бар. Былтырғы аҙыҡ запасы ла ҡалған. Хужалыҡта бөтәһе 728 баш мал, шул иҫәптән 280 һыйыр иҫәпләнә.\nБаҫыуҙа техника геүләүе тынмай. “Полесье” комбайны руле артында – сирек быуатҡа яҡын механизатор стажына эйә тәжрибәле комбайнсы Евгений Григорьев. Был мал аҙығы йыйыу комбайнында ул икенсе миҙгел эшләй. Оҙаҡ йылдар төрлө тракторҙарҙа хеҙмәт һалған. Быйыл да мал аҙығы әҙерләү тамамланғандан һуң, ул К-700 тракторында туңға һөрөү һәм ужым арышы сәсеү эштәрен башҡарасаҡ.\nЙәшел массаны ГАЗ-53 шоферы Марат Әхмәҙиев ташый. Ул армияла хеҙмәт итеп ҡайтҡандан һуң ошо хужалыҡҡа эшкә килә һәм бына 28 йыл инде төрле йөк ташый. “КамАЗ”да килеп туҡтаған Рөстәм Яхин – тәжрибәле комбайнсы, ураҡ эштәрендә лә ҡатнашҡан, төрле культуралар ҙа сәскән. Ә һуңғы ун ике йылда йөк автомобиле шоферы булып хеҙмәт һала.\nБригада тотҡарлыҡтарһыҙ эшләй. Механизаторҙарҙың барыһы ла - үз эшенең оҫтаһы. Ғөмүмән, хужалыҡта мал аҙығы әҙерләү кампанияһы берҙәм бара. Эҫе көндәр тиҙ һәм сифатлы итеп бесән әҙерләү һәм сенаж һалыу мөмкинлеге бирә.


Материалы за Декабрь 2008 года » Страница 3 » Архив газеты "Йәшлек"\nПенсиялар ваҡытында киләсәк Яңылыҡтар\nРәсәй почтаһы, ун көнлөк Яңы йыл каникулдарына ҡарамаҫтан, ғинуарҙа пенсияларҙы һәм башҡа социаль түләүҙәрҙе ваҡытында һәм тулы күләмдә килтерәсәк.\nУлай ғына ла түгел, «Рәсәй почтаһы» федераль дәүләт унитар предприятиеһының республика филиалы – Башҡортостан Республикаһының федераль почта элемтәһе идаралығы директоры Альберт Дүсәлимовтың әйтеүенсә, Пенсия фонды менән килешеп, график буйынса 1 – 3 ғинуарҙа алып барылырға тейешле пенсия һәм пособиеларҙы декабрҙә үк алырға мөмкин. 4 ғинуарҙан алып 10-ына тиклем түләнгән пенсия һәм пособиелар билдәләнгән графикҡа ярашлы таратыласаҡ. 7 ғинуарҙа алынырға тейешле пенсия ла ваҡытынан алда илтеп биреләсәк.\nЯҡты хыялдар тормошҡа ашҡанда Яңылыҡтар, Башҡортостан\nКонгресс-холда Президент шыршыһы үтте. Унда 700-гә яҡын бала ҡатнашты\nЯңы йылға һанаулы ғына көндәр ҡалды. Был байрамды һәр саҡ көтөп алаһың. Яҡты хыялдарҙың тормошҡа ашырына, барлыҡ теләктәрҙең ҡабул булырына ышанаһың, унан ниндәйҙер мөғжизә көтәһең.\nБаш ҡалабыҙ Өфөлә үткәрелгән Президент шыршыһы – ниндәйҙер кимәлдә ошо хыял-өмөттәрҙең тормошҡа ашыуы ул. Сөнки бала саҡта кем генә баш ҡалала Яңы йыл байрамын күрергә хыялланмай икән?! Ана бит, байрамға килгән балаларҙың ҡыуанысы йөҙөнә сыҡҡан: күҙҙәре яна, биттәрендә нур уйнай.


Антисептик сығара башланылар\n15 Июль , 21:15\n“ДЭЛЕКСА” предприятиеһы дезинфекциялау саралары ҡойоу линияһын сафҡа индерҙе.\n“ДЭЛЕКСА” предприятиеһы Башҡортостандың Сәнәғәтте үҫтереү фонды ярҙамында дезинфекциялау саралары ҡойоу линияһын сафҡа индерҙе. Ул тәүлегенә 10 тоннаға тиклем ошондай шыйыҡсалар сығарыу мөмкинлеген бирәсәк.\nМәғлүм улыуынса предприятие “Эпидемик ауырыуҙарға ҡаршы эш итеү” программаһы буйынса сәнәғәтте үҫтереү фонды аша 5,5 миллион һумдыҡ заем алғайны. Был аҡсаны ул етештереүҙе яңыртыуға йүнәлтте. Һатып алынған заманса ҡорамалдар етештереү күләмен айына 300 тоннаға еткереү мөмкинлеген бирә.\nПроекттың бюджеты – 13 миллион һумдан ашыу. Һалым кереме күләме 14 миллион һумдан ашыу тәшкил итәсәк. Әле “Авирбак” тип аталған дезинфекциялау сараһының тәүге ике тонна партияһы сығарылған.\n"Былтыр 33 сәнәғәт предприятиеһы ике миллиард һумға яҡын ярҙам алды, шуның 1,3 миллиард һумдан ашыуы – федераль программалар буйынса. Һөҙөмтәлә республика иҡтисадына туғыҙ миллиард һумдан ашыу инвестиция йәлеп ителде, меңгә яҡын эш урыны булдырылды", – тине сәнәғәт, энергеика һәм инновациялар министры Александр Шельдяев.\nБыйыл республикалағы 11 предприятие 1,6 миллиард һумлыҡ заем алған, шуның 535 миллион һумы – федераль фондтан. Шулай уҡ биш проект фондта экспертиза үтә.


19.10.2010 Донъя яңылыҡтары\nБыға тиклемге беҙгә таныш баш ҡала етәксеһе Юрий Лужков 28 сентябрҙә РФ Президенты ҡарары менән вазифаһынан бушатылғайны. Сәбәбе – Лужковҡа ышаныс юғалған. Хәҙер Дмитрий Медведев вице-премьер Сергей Собянинға ышаныс күрһәтеп, уның кандидатураһын Мосгордумаға тәҡдим иткән.\nКраснодарҙа – ташҡын\nКраснодар крайындағы ташҡын һөҙөмтәһендә һәләк булыусылар, хәбәрһеҙ юғалыусылар һаны тиҫтәләрсә кеше иҫәпләнә.\nТуапсе районында үткән ял көндәрендә яуған көслө ямғырҙар арҡаһында йылғаларҙа һыу кимәле күтәрелгән. Ете ауыл берәмеге (уға 17 тораҡ пункт инә) ташҡын зонаһында ҡалған. Уларҙа 2 меңдән ашыу кеше йәшәй. Халыҡтың байтағы йортонан яҙған һәм улар ташҡын тирәһенән алыҫыраҡ китеүҙе хуп күрә.\nКисә был төбәктә матәм көнө иғлан ителде. Иҡтисади зыян сама менән 500 миллион һумға торошло.\nПенсия йәшен оҙайтыу кәрәкмәй\nФранция халҡы пенсия системаһын реформалауға ҡаршы дөйөм милли ҡаршылыҡ көнө үткәрҙе.\nИлдең яңы законы буйынса пенсия йәше (62 йәш) Европала иң түбәне булып ҡалыуға ҡарамаҫтан, граждандар үҙгәрештәр менән бер нисек тә килешә алмай, забастовкалар һаны ла кәмемәй. Етмәһә, протест акцияһына 12 нефть эшкәртеү заводы эшселәре лә ҡушылған. Илдә йәмәғәт транспорты рейстары һирәгәйгән. Бынан тыш, демонстранттар полиция менән дә бәрелешкән, утыҙлаған кеше ҡулға алынған.\nПрофсоюздар хәбәр итеүенсә, «баш күтәреү»ҙең оҙайлы булыуы ихтимал. Ял көндәрендәге акцияла барлығы 2,5 миллион кеше ҡатнашҡан.\nЧечен Республикаһы Президенты Рамзан Ҡадиров Кавказда быуаттар дауамында атҡарылған ҡыҙ урлау йолаһын тамырынан ҡоротмаҡсы.\nМинистрлыҡтар, хоҡуҡ һаҡлау органдары, диндарҙар ҡатнашлығындағы кәңәшмәлә ул ҡыҙ урлауҙың Исламға, Рәсәй ҡануниәтенә, чечен йолаларына ҡаршы килеүен билдәләне. Ҡадиров халыҡты, дини етәкселекте бындай енәйәт ҡылыусыларға булышлыҡ итмәҫкә саҡырҙы. Республиканың диниә назараты рәйесе лә кәләште урлап алыусыларҙы октябрь айынан башлап язаға тарттырасаҡтары хаҡында белдерҙе.


Тарихҡа торошло ғүмер\n13 Ноябрь 2018, 14:41\nКрасноусолда йәшәүсе Нажиә Сәләхетдин ҡыҙы Ишмөхәмәтова өсөн 30 октябрь икеләтә ҡыуаныслы һәм иҫтә ҡалырлыҡ булды. Беренсенән, тап ошо көндө ғүмер байрамын - 90 йәшлек бер быуатҡа торошло оло юбилейын билдәләһә, икенсенән, Рәсәй Президенты В.В.Путиндың Ҡотлауын ҡабул итеп алыу бәхетен кисерҙе.\nСығышы менән күптән бөтөүгә дусар булған Сәйетбаба ауыл биләмәһенә ҡараған Биҙәүләт (Яңы Заһит) ауылы ҡыҙы Нажиә Сәләхетдин ҡыҙының тормош юлы, ысын мәғәнәһендә, тарих. Туҡһан йыл эсендә ниҙәр генә күрергә, ниҙәр генә кисерергә тура килмәй уға. Илебеҙ ни күрһә – шуны күреп, ни кисерһә – дәһшәтле һуғыш осорон, унан һуңғы ауыр йылдарҙы, аслыҡ-яланғаслыҡты, үҙгәртеп ҡороу елдәрен – бөтәһен дә үҙ иңендә татыған, барыһының да шаһиты булған.\nБала сағы, йәшлек йылдарындағы хәтирәләре тырыш хеҙмәт менән бәйле. Бөйөк Ватан һуғышы башланғанда ҡыҙға 13 кенә йәш була. Эшкә һәләтле ир-егеттәр фронтҡа китеп бөткәс, ауыл хужалығындағы бөтә эш Нажиә апай кеүектәр иңенә төшә. Тормош нисек кенә ауыр булмаһын, һынмай-һығылмай, киреһенсә сыныға ғына бара улар быуыны. Конторала хисапсы-кассир булып эшләгән атаһы фронтҡа ебәрелгәс, тиҫтерҙәренән иҫәп-хисапҡа маһирлығы менән айырылып, 6-сы класта\nғына уҡып йөрөгән, өс малай араһында үҫкән сая ҡыҙҙың нескә иңдәренә атаһының эшен дауам итеү бурысын йөкмәтәләр. Уның йөҙөнә ҡыҙыллыҡ килтермәҫлек итеп ҡулынан килгәнсә тырышып-тырмашып башҡара был\nяуаплы эште. “Шулай итеп, миңә артабан уҡырға насип булманы, башкөллө эшкә сумдым”, тип хәтер йомғағын һүтә Нажиә әбей.\n1946 йылда, Бөйөк Ватан һуғышынан күп тапҡыр яраланып, I төркөм инвалид булып ҡайтҡан Ҡолҡан ауылынан Миңләхмәт Гәрәй улы Ишмөхәмәтов менән ғаилә ҡоралар. 5 балаға (3 ҡыҙ, 2 малай) ғүмер бирәләр. Бөгөн уларҙың дүртәүһе иҫән. Ғаилә Ләмиән (Журавлева поляна) ауылында төпләнеп, өй һалып йәшәй. Әммә тора-бара был ауыл да юҡҡа сыға.\nИшмөхәмәтовтарҙы урмансылыҡ менән бәйле ғаилә династияһы тип әйтергә мөмкин. Шуға ла 1960 йылда Красноусолда леспромхоз барлыҡҡа килгәс, ғаиләләре менән бында күсеп килеп төпләнәләр. Нажиә Сәләхетдин ҡыҙы 20 йылдан ашыу ғүмерен леспромхозға, тара цехындағы эшкә бағышлаған. Балаларының иң өлкәне – ҡыҙҙары Нәжибә лә әсәһе юлын дауам итеп, леспромхозда эшләгән, улдары Винер ҙа ошонда уҡ - тракторсы, ҡыҙҙары Нәзирә башта леспромхозда, артабан Ғафури лесхозында иҡтисадсы булып эшләп, хаҡлы ялға туҡтағандар. Миңнияр улдары Ҡаҙағстанда ғүмере буйы агроном булып эшләп, пенсияға сыҡҡас, Красноусолға ҡайтып төпләнгән. Ғаиләләге иң бәләкәсе – Винера Татарстанда ғүмер итә. Нажиә әбейҙең бөгөн 12 ейән-ейәнсәре, 21 бүлә-бүләсәре, 1 тыуар, 2 тыуасары бар.\nНажиә әбейгә ҙур ҡайғылар ҙа кисерергә тура килә, ирен һәм өлкән ҡыҙын юғалта. Әммә ғүмер дауам итә, башҡа балалары хаҡына ныҡ булырға тырыша ул.\nЭйе, бөгөн оҙон ғүмерле Нажиә Сәләхетдин ҡыҙының ҡартлығы бәхетле, нурлы йөҙөндә бәхет сатҡыһы балҡый. Шулай булмай ни! Ошондай олпат йәшкә етеп, аң-зиһене теүәл, Бөйөк Ватан һуғышы ветеранының тол ҡатыны булараҡ алынған фатирҙа ҡәҙер-хөрмәткә төрөнөп, ҡыҙы Нәзирә, ейәнсәре Ирина, бүләсәре Аделина менән ғүмер йомғағын һүтә, уларға бик ауырлыҡ һалмай, үҙ-үҙен йөрөтөрлөк әле. Башҡа балаларының да иғтибарын, ихтирамын тойоп йәшәй. Ошо бәхет түгелме ни?! Илде аяҡҡа баҫтырыуҙа көсөн, йәнен аямаған Нажиә әбей кеүектәр быуыны, ысын мәғәнәһендә, маҡтауға, ололоҡлауға, бәхеткә лайыҡ. Шуға ла заманында тырыш хеҙмәте менән төрлө наградаларға лайыҡ булған тыл һәм хеҙмәт ветераны - ил инәһен олпат юбилейы менән тәбрикләргә хаҡлы ялдағы хеҙмәт ветерандары: леспромхоздың элекке директоры, Фәнил Рәшит улы Дәүләтбаев, баш механик, профсоюз ойошмаһы рәйесе Николай Александрович Ипатов, ра-йон хакимиәтенең йәмәғәт советы һәм ветерандар советы рәйесе урынбаҫары уҡытыусы-ветеран Руфина Николаевна Сухорукова, балалары, килен-кейәүҙәре, ейән-ейәнсәрҙәре, туғандары килде. Нажиә Ишмөхәмәтоваға РФ Президенты Ҡотлауын, шәхсән иҫтәлекле бүләктәрен тапшырҙылар, сәскәләргә күмделәр. “Беҙҙе ел-ямғыр тейҙермәй үҫтерҙең, ярҙамыңдан ташламаның, ә уны ҡайтарыуҙы һораманың, бәхетле бала сағыбыҙ өсөн һиңә мең рәхмәтлебеҙ. Һин беҙгә көн дә һәм мәңгелеккә кәрәкһең”, - тигән теләктәрен еткерҙе балалары һөйөклөләре, берҙән-берҙәренә. Оло юбилейын билдәләгән Нажиә әбейҙең атыр таңдары тыныс, көндәре имен, бәхетле булһын, тигән теләктә ҡалабыҙ. Юбилейығыҙ менән, хөрмәтле ил инәһе!


Кушнаренкола 100 йыл элек төҙөлгән поликлиника реконструкциялана // Йәмғиәт | новости башинформ.рф\nКушнаренкола 100 йыл элек төҙөлгән поликлиника реконструкциялана\n11:09, 11 июля 2011 Йәмғиәт\nКушнаренкола 1910 йылда төҙөлгән балалар поликлиникаһының бинаһы реконструкциялана. Объекттың техник торошо менән 9 июлдә Башҡортостан Президенты Рөстәм Хәмитов танышты.\n1000 квадрат метр майҙанлы бинала капиталь ремонт уҙған быуаттың 90-сы йылдарында уҡ башланған. Әммә средстволар етешмәүе арҡаһында ул туҡталып ҡалған. Төҙөлөш-монтажлау эштәрен тамамлау һәм кәрәкле медицина ҡорамалдарын һатып алыу өсөн 10 млн һум талап ителә. Рөстәм Хәмитов, был сумма бүленәсәк, тип билдәләне.\n— Тейешле күрһәтмәләр бирәсәкмен, — тине Башҡортостан Президенты. – Төҙөлөштө тамамлауға аҡса табырға кәрәк.\nРеконструкция мәсьәләһе хәл ителгәнгә ҡәҙәр, поликлиника ваҡытлыса дауаханаға яраҡлаштырылған бинала урынлашҡан.\nҮҙәк район дауаханаһының төп корпусына ла капиталь ремонт талап ителә. Был сағыштырмаса яңы бина, ул 2000 йылда ғына төҙөлгән. Корпус төҙөлөшө ун йыл дауамында алып барылған. Әммә сафҡа индерелгәндән һуң ҙур етешһеҙлектәр асыҡланған, һәм хәҙер уларҙы бөтөрергә кәрәк. Тәү сиратта һауа алмаштырыу системаһына бәйле мәсьәләне хәл итеү талап ителә.\nРөстәм Хәмитов реанимация блогын, хирургия бүлексәһе палаталарын, операция бүлмәһен ҡараны, дауахана хеҙмәткәрҙәре менән аралашты. Белгестәр бында йылына 7 меңгә яҡын операция эшләй. Табиптар әйтеүенсә, эшләү шарттары һәм эш хаҡы һәйбәт, әммә йәш табиптарҙы торлаҡ менән тәьмин итеү мәсьәләһе киҫкен тора. Әгәр ошо мәсьәлә хәл ителһә, бында эшләргә теләүсе белгестәр күберәк булыр ине.\nЕвгений Рәхимҡолов | фото: Олег Яровиков\tавтор: Евгений Рәхимҡолов | фото: Олег Яровиков\nТеги: БР Президентының эш сәфәре, медицина, реконструкция


Фекерләшеү:Наҙы-Петровск районы — Башҡорт Википедияһы\nНаҙы икәненә ҡайҙа дәлил бар? --Рөстәм Нурыев (әңгәмә) 09:18, 22 май 2015 (UTC)\nЙылғаның башҡортса исеме «Наҙы» (Еловая, ике йылға бар Нязя исемен Наҙы тип үҙгәртер кәрәктер), ҡала һәм район атамаһы шунан барлыҡҡа килә. Мәҫәлән, бында иҫкә алына , БР топонимдар һүҙлегендә 155-156 биттәр. --Ryanag (әңгәмә) 09:40, 22 май 2015 (UTC)\nЫҺы, аңлашылды. Һылтанма эшләп, иҫкәрмә ҡуйырға кәрәк булыр. Атаманың аңлатмаһын биргән бүлек төҙөү зыян итмәҫ --Рөстәм Нурыев (әңгәмә) 10:00, 22 май 2015 (UTC)\nТопоним тураһында мәғлүмәтте Наҙы һәм Наҙыпетровск мәҡәләләрендә күрһәтергә мөмкин.--Ryanag (әңгәмә) 11:43, 22 май 2015 (UTC)\nХалыҡ күнеккән, гәзит-журналдар даими ҡулланған исемдәрҙе ситкә ҡуйып, тел ҡанундарына тура килмәгән һүҙҙәр алыу менән бәлки мауыҡмаҫҡа кәрәктер: шул уҡ Наҙыпетровск бер яҡтан да тел ҡалыбына тура килмәй. (Юл ыңғайы: аҙағы ...петровск түгел, ә Петров районы булырға тейеш). Быуаттар төпкөлөндә хата ебәрелеп, шулай килә икән - бөгөн бер юҫыҡтан төҙәтеү аңлашылмау ғына тыуҙыра. Халыҡтың күпселеге энциклопедияны ла, һүҙлектәрҙе лә уҡымай, «БашВики уйлап сығарған» һымағыраҡ килеп сыға. Шуның өсөн бындай осраҡтарҙа һүҙ һәм атамаларҙың төрлө варианттарын биреп, йә аңлатма, йә айырым мәҡәлә менән нығытып ҡуйырға кәрәк. Икенсенен, башҡа телдәрҙәге атамаларҙы тәржемә өсөн яйһыҙ булғанда оригналда ҡулланыу отошлораҡ түгелме? --Айсар (әңгәмә) 10:43, 22 май 2015 (UTC)\n«БашВики уйлап сығармай, ә ул тик яҙылған (булған) мәғлүмәтте генә тарата» тип әйтер инем. «СК» ялғауы булмаһа ул бит фамилияға оҡшай башлай, мәҫ. Ульяновск=«Ульянов». Шул уҡ Октябрьский ҡалаһын бер ҡайҙа ла «Октябрь ҡалаһы» тип яҙылғанын осратманым. Шуға ла «Нязепетров» йәки «Наҙыпетров» вариантарына ла сығанаҡ кәрәк. Дәүләт теле булараҡ урыҫ телендә преамбулала күрһәтем.--Ryanag (әңгәмә) 11:43, 22 май 2015 (UTC)\nЮл ыңғайына аңлатма: ОктябрьскИЙ, ә Октябрьск түгел, шуға ла унан айырмалы Ульяновск, Нязепетровск, Сверловск, Хабаровск һ.б. фамилиянан алынған. Заманында тел белгестәре етерлек булмау сәбәпле, ҡулланылышҡа урыҫ варианты инеп киткән, әле лә шул ҡала килә. Свердловск өлкәһе урынына, мәҫәлән, Свердлов өлкәһе (тел ҡанундары буйынса дөрөҫө) күптәрҙе аптырауҙа ҡалдыра. Октябрьский ҡалаһын «Октябрь ҡалаһы» тип яҙыуға ҡаршы булған кеүек, Нязепетровскийҙы «НАҘЫпетровский»ға әйләндереүҙе хупламайым. Был саманан тыш (яһалма) башҡортлашыу була.--Айсар (әңгәмә) 11:58, 22 май 2015 (UTC)\nДанное обсуждение ушло далеко от формата Википедии, если появятся авторитетные источники с другими вариантами на башкирском языке, то можно возобновить обсуждение здесь. А эти вопросы поднятые Вами наверное можно направить ИИЯЛ УНЦ РАН, вроде он занимаются нормированием языка.--Ryanag (әңгәмә) 05:20, 23 май 2015 (UTC)\nhttps://ba.wikipedia.org/w/index.php?title=Фекерләшеү:Наҙы-Петровск_районы&oldid=519233 ҡабул ителгән\nБыл бит һуңғы тапҡыр 08:10 27 июль 2015 үҙгәртелгән.


Краснодарҙа эшҡыуарлыҡ форумы // Иҡтисад | новости башинформ.рф\nКраснодарҙа эшҡыуарлыҡ форумы\n16:38, 7 мая 2009 Иҡтисад\nБашҡортостан делегацияһы Рәсәйҙә Эшҡыуарлыҡ көнөнә арналған Дөйөм Рәсәй бәләкәй һәм урта бизнес форумында ҡатнашасаҡ. Делегация составына республика Хөкүмәте, БР Эшҡыуарлыҡ һәм сауҙа буйынса дәүләт комитеты, "Рәсәй терәге" Дөйөм Рәсәй йәмәғәт ойошмаһының Башҡортостан төбәк бүлексәһе етәкселеге вәкилдәре инәсәк.\nФорум Краснодарҙа "Олимп" Мәҙәниәт һарайында 26 майҙа үтәсәк. Уны "Рәсәй терәге" һәм Краснодар крайы хакимиәте ойоштора.\nФорумдың төп темалары — "Көрсөк осоронда дәүләт яҡлауы һәм дәүләт көйләүе саралары һөҙөмтәлелеге", "Ауыл — илдең аҙыҡ-түлек именлеге гаранты", "Бәләкәй һәм урта эшҡыуарлыҡ — Олимпиада-2014-кә".\nТеги: эшҡыуарлыҡ, форум


Мәк сәскәле ялан 07.10.2015 // Бәйгеләр һәм конкурстар\n— Барҫ ҡайҙа тим, физкультурник? — Алсәсәк асыуынан һуғышыр хәлгә еткәйне, тик шөрләне, дәрестәренә йөрөйһө бар бит әле.\n— Һыпырт әле бынан, тәртипһеҙ! Хәҙер бына елкәңдән эләктереп быраҡтырырмын да! Үҙ балам булһаң, белер инем нишләтергә! — Физрук уға табан килә башлағас, Алсәсәк спорт майҙансығынан сығып ҡасҡанын һиҙмәй ҙә ҡалды.\nИлай-илай йәнә йылға буйына йүгерҙе. Буҫығып бөттө. Үлгеһе лә, ер тырнап ҡысҡырғыһы ла килде. Йылғаны аша сығып, урман эсенә инеп китте. Берсә йүгерҙе, берсә атлап барҙы. Әллә ҡайҙа китеп олаҡҡыһы килде. Олаҡһын ине лә, таба алмаһындар ине. Байтаҡ барғас, яланға килеп сыҡты һәм кәбән төбөнә ултырҙы. Шунда йоҡлап киткән. Уянһа, башы ауырта, ҡоҫҡоһо килә, һыуһаған. Тороп атлайым тиһә, аяҡтары дер ҡалтырай. Ҡысҡырып иларлыҡ та хәле ҡалмаған, ҡарлыҡҡан тауышын үҙе лә танымай. Ҡайһы яҡтан килеп сыҡты һуң ул был яланға? Хәҙер ҡайҙа табан юл тоторға? Ул кәбән төбөнә кире ултырҙы. Шул саҡ сабылған ялан алһыу-ҡыҙыл сәскәгә тулды, уларҙың тажы үтә күренмәле. Сәскәләр араһында уның эте йүгереп йөрөй, ҡойроғон болғай-болғай шаяра, сиңерткәме, күбәләкме тоторға итеп юрғалай.\n— Барҫ! Барҫ! — тип саҡырырға тотондо Алсәсәк. Элек хужаһы тауышына атлығып торған Барҫ уны ишетмәй, ләлә сәскәләре араһында уйнауын белә.\nАна шул картина хәҙер, йылдар үткәс тә, төшөнә инәме, ысынтылап өнөндәме, әле йәшәп ятҡан ҡала фатирының стенаһындамы хасил була.\nАлсәсәкте ҡасан табып алғандарҙыр, иҫенә килгәндә дауаханала ята ине. Янында — әсәһе.\n— Барҫ ҡайҙа ул?\n— Онот инде шуны. Теңкәгә генә тейҙең бит шул этең менән. Әллә ҡайһыһы атып киткән бит. Ғайса ағайың күмеп ҡуйҙы.\n— Алдама! Яланда ҡыҙыл сәскәләр араһында уйнап йөрөй ине.\n— Ниндәй ҡыҙыл сәскәле ялан ул? Һине беҙ, “Барҫ!” тип ҡысҡырғаныңды ишетеп, үләне сабылған Әҙәмбелмәҫ яланынан таптыҡ, һәммәбеҙҙе лә ҡурҡытырға эшкиндең. Бер эт өсөн кеше шулай ҡыланалыр шул. Беҙҙе бүтән улай ҡурҡытма, Алсәсәк. Беҙ бит һине яратабыҙ.\n— Яратаһығыҙ, яратмай ҙа... Берегеҙҙе лә күргем килмәй!\nДауахананан өләсәһенә генә ҡайтырға теләүен белдерҙе Алсәсәк.\nӨләсәһе үҙе килеп алды. Уныһы иһә яҡшы кеше ине, гел ыңғайына торҙо. Иркәләне. Бер аҙҙан ҡыҙыҡай ҙа яҙылды. Эте онотола төштө. Әсәһе лә, атаһының бүләктәрен онотһон типме, ҡыҙынан аҡса йәлләмәне. Сынъяһау итеп кейендереп йөрөттө.\n...Төнгө кино һуңғы ваҡыт өс йыл тирәһе ҡабатлана. Тәүҙәрәк Алсәсәк күргәндәрен кемгәлер һөйләгеһе килә ине. Һөйләһә, кеше тыңлай-тыңлай ҙа һис диҡҡәт бирмәй, “һе...” ти ҙә ҡуя.\n— Тормошланырға кәрәк һиңә, Алсәсәк, — ти бүлектә бергә эшләгән Шәмсинур апай. — Утыҙға етеп бараһың. Яңғыҙ кешенең төшө шулай бутала ул.\nШул да булған һүҙ! Бутала, имеш. Кейәүгә сыҡҡыһы килеп тормай әле Алсәсәктең. Әсәһе ана ике иргә барып береһенән дә уңманы. Класташ ҡыҙҙарының нисәмәһе иренән айырылып, бала ҡосаҡлап ултыра. Әсәһе, Алсәсәккә яҡын булайым тип, донъяһын һатып, ҡалаға күсенергә теләгәс, физругы теше-тырнағы менән ҡаршы торҙо. Тәки күсенмәне. Алсәсәккә үҙ һүҙлеһең тиһә лә, әсәһе лә һүҙенән ҡайтманы. Үҙенең заманында ҙур ерҙә эшләгән атаһының таныш-белештәре аша фатир юллап алды. Ә икәү-ара барыбер һыйышманылар. Алсәсәк ул фатирҙы бүлдерҙе, айырым йәшәп алып киттеләр. Бер осор Алсәсәк әсәһе менән ҡатнашмаҫҡа булып та киткәйне, әле бер аҙ һыуынды, этеп-төртөп булһа ла аралашалар. Алсәсәк шулай ҙа уға ылығып бармай.\nБөгөнгө төшөн Шәмсинурға һөйләргә итте лә тыйылды. Шәмсинур ипле күңелле, кеше йәнле булһа ла, уның үҙ донъяһы, бала-сағаһының мәшәҡәте, етешмәгән донъяһындағы ығы-зығынан арына алмай. Кейәүгә бар, ти бит әле, үҙе кеүек йәшәткеһе киләме икән ни? Кисерештәрен барыбер аңламаҫ ул. Көнө буйы хужаны әрләп сөңкөлдәштеләр, шул кәйефен күтәрҙе Алсәсәктең.\nУл бүтәндәргә үҙенең кем икәнлеген аңлата алмауына баштараҡ көйөнә ине. Хәҙер бигүк хәүефләнмәй. Уның кеүек йыһан тарафынан һайланып алынған кешеләр күп булмай. Ул был ергә икенсе планетанан төшөрөлгән. Өләсәһе әйтә ине бит, тыуған сағында уң ҡулының беләҙеге тирәһендә ниндәйҙер тамғаһы булған. Ҙурая төшкәс уңған ул, ә тыуған сағында юҡҡа ғына һалынмағандыр бит. Ғөмүмән, ул әсәһенең ҡыҙымы икән әле? Уны, моғайын, икенсе планета кешеләре алмаштырғандыр. Был фекерендә ул нығынғандан-нығына барҙы. Тимәк, уны аңламауҙарына күнергә кәрәк.\nӘсәһе килеп йөрөй. Күберәген ул эштә саҡта килеп, өйөн йыйыштырып, керен йыуып, ашарына бешереп китә. Осрашҡан саҡтарында әсәһенең хәлен белешмәҫкә тырыша. “Хәлең нисек?” тип һорағанын көтөп кенә йөрөй шикелле. Шунда уҡ йә йөрәге ауыртыуға, йә тубыҡтары һыҙлауына, йә ҡан баҫымы күтәрелеүенә зарланырға тотона. Йәне көйә лә китә Алсәсәктең. Ауыртыр инде! Уның әсәһе йәшендә кешеләр үлеп тә китә әле. 56 йәшкә ет тә... Алсәсәктән йәлләткеһе килә, шул ғына.\nБер шулай әсәһе уның өйөндә саҡта әсәһенең әхирәте Фатима апай килеп инде.\n— Өйөңә барғайным, Фәғилә, тап итмәнем. Шылтыратып ҡына иҫкәртмәгәнмен. Алсәсәктәһеңдер тип бында киттем. Ауыл яғына ҡайтып әйләндем, һеңлемдең ҡыҙы ҡаймаҡ ебәргәйне. Шуны һиңә лә ашатайым тип тотоп килһәм, юҡһың. Әсемәҫ борон тәмле көйө ауыҙ итегеҙ.\nАлсәсәк быларҙың хәбәр һатҡанын тыңлағыһы килмәне. Бергәләп сәй эсәйек, тигәндәренә лә ҡараманы. Бер үҙе ултырып эсер әле.\n— Миңә ҡаймаҡ ҡалдырығыҙ!\n— Аһа-һа...Ҡалдырмай ни, ул саманы....\n— Һеҙгә ышанһаң!.. — Алсәсәк йоҡо бүлмәһенә инеп китте. “Бәйләнештә” селтәре аша “Шамбала” виртуаль ойошма ағзалары менән аралашып алғыһы килде. Улар менән, исмаһам, асыҡтан-асыҡ һөйләшеп, фекер уртаҡлашып була. Күбеһе үҙен ергә айырым миссия менән килгән кеше тип һанай һәм, Шамбала тәғлимәтенә күрә, рухи камиллыҡҡа өлгәшеү юлы аша йән менән тән араһындағы берҙәмлеккә өлгәшеп, үҙенә мәңгелек ғүмер тәьмин итергә теләй. Итигил ламаның миҫалын телгә алалар. Ул бит үҙен, үлгәндән һуң ергә күмелгәс, етмеш йылдан һуң ҡаҙып алырға васыят әйтә. Уның васыятын үтәйҙәр, һәм... Ул етмеш йылдан һуң да тере кеүек ултырған булып сыға. Хәҙер уны Будда ғибәҙәтханаһына саркофаг эсенә ултыртып ҡуйғандар. Табиптар ҙа аптырай. Тән ағзалары, организмының функциялары һин дә мин, эшмәкәрлеген дауам итә. “Шамбала” ағзалары Алтайҙа, Һиндостандағы Ошо исемле мистиктың кампусы кеүек кампус, беҙҙеңсә әйткәндә, рухташтар ауылы төҙөү хаҡында хыяллана.\nАлсәсәк ана шунда барып урынлашырға тейештер ул. Бында уға йыйын аңралар араһында ни ҡалған? Ул белемен камиллаштырырға тейеш. Мистик-эзотерик Елена Блаватскаяның китаптарын, Елена менән Николай Рерихтарҙың хеҙмәттәрен уҡып сыҡты. Уға бигерәк тә Николай Рерихтың “Агни-Йога” китабы ныҡ тәьҫир итте. Был хеҙмәттәрҙәге йыһан берҙәмлеге, Юғары Аҡыл идаралығындағы йыһандың эсендә Ерҙәгенән тыш та цивилизациялар булыуы хаҡындағы фекер Алсәсәкте әллә ниндәй хыялдарға әйҙәй...\nӘсәһе менән Фатима апай аш бүлмәһендә ҡоймаҡ еҫтәре сығара башланы, һөйләшә, көлөшәләр, шымып та китәләр. Шыбырлашыуға күскәндәрен шәйләгән Алсәсәк шым ғына аш бүлмәһе янынараҡ килеп, ҡолағын ҡарпайтты. Ниндәй серҙәре бар был ике ҡарсыҡтың?\n— Бик зиһенле бала инде ул Алсәсәк. Мәскәү дәүләт университетында уҡып сығыу кемгә эләгә, Фәғилә, — тип шыбырлай Фатимаһы. — Тик бәләкәйҙән осондорҙоғоҙ шикелле. Яратып һөйләй торғайның. Әллә үҙең күҙ тейҙерҙең дә ҡуйҙың микән?\n— Берәү булды бит, һаулыҡҡа туйманы... Үҙем дә аптырайым, Фатима. Кешегә һөйләр хәсрәт түгел. Бер һин беләһең хәлемде. Нимә генә әйтһәм дә, күтәрелә лә бәрелә. Талаша.\n— Әллә үҙең үтә йыуашһыңмы? Улай тиһәң, мәктәптә ҡырҡ ата балаһын ҡулыңда тоттоң. Нисәмә йыл бит. Һанламай балаң, һанламай. Һис көтмәгәйнем, ҡартлығың былай булыр тип. Ғайсанан айырылмаҫҡа кәрәк булған да бит. Ирһеҙ ҡатынды ҡағалар шул ул, Фәғилә. Яныңда иптәшең булһа, был тиклем дә яҡлауһыҙ булмаҫ инең. Аҡыл ултырып китер, бәлки, торараҡ...


14 Июль 2017, 11:53\nОло Шаҙы ауылының Али Карнай исемендәге мәктәпте һигеҙ уҡыусының өсөһө миҙалға тамамланы. Шуларҙың береһе — Айназа Ғәлинурова. Мәктәпте тик "бишле"гә генә тамамлаусы ҡыҙҙың шөғөлдәре байтаҡ.\nАйназаның “Уҡыуҙағы айырым уңыштары өсөн” миҙалына лайыҡ булыуы уҡытыусылар коллективының тырыш хеҙмәте, үҙенең эшһөйәрлеге, маҡсатсанлығы, булдыҡлылығы тураһында һөйләй.\nФинат Харас улы һәм Ынйы Миҙхәт ҡыҙы ғаиләһендә тәрбиәләнгән өс ҡыҙҙың береһе ул. Ата-әсә балаларына уңышҡа тик хеҙмәт һәм тырышлыҡ арҡаһында ғына өлгәшеп буласағын бәләкәйҙән аңлата. Улар ҡыҙҙарының һәләтен үҫтереүгә күп көс һала.\n— Мәктәптә уҡыу миңә ныҡ оҡшай ине, — ти Айназа. — Белем һәм тәрбиә биргән уҡытыусыларыма рәхмәтлемен. Улар һәр ваҡыт беҙгә ҡарата изге күңелле һәм яғымлы булды. Һорауҙарыбыҙ килеп сыҡһа, сабыр ғына аңлатты. 11 йыл буйы белем алған мәктәбебеҙ менән һаубуллашыу моңһоу булды, ләкин беҙҙе алда яңы юлдар көтә. Минең техник юғары уҡыу йортонда белем алғым килә, булмышым шундалыр, тип уйлайым. Инглиз, ғәрәп, корея, немец телдәрен дә күптәндән өйрәнәм. Миңә был ҡыҙыҡ. Уҡырға, һүрәт эшләргә яратам, фотоға төшөрөү менән шөғөлләнәм. Юғары уҡыу йортонда уҡығанда ошо ҡыҙыҡһыныуҙарыма ла ваҡыт ҡалыр, тип өмөтләнәм. Барлыҡ сығарылыш уҡыусыларына ла маҡсаттарына ирешеүҙәрен, яңы асыштар һәм тоғро дуҫтар теләйем.


Туймазы районында наркополиция хеҙмәткәрҙәре синтетик наркотик менән мәк һаламы һатыуҙа ғәйепләнеүселәрҙе ҡулға алды\nСерафимовка ҡасабаһында 44 йәшлек ҡатын менән 31 йәшлек ир ауылдаштарына һәм күрше ҡалаларҙа йәшәүселәргә синтетик наркотик һатыу ойошторған. Ҡатын быға тиклем дә наркопритондар тотҡаны өсөн яуаплылыҡҡа тарттырылған булған.\nБыл юлы хоҡуҡ һаҡсылары уны ағыулы матдәне һатҡан мәлдә тотҡан. Фатирҙа тентеү барышында унда наркотиктар һалынған төргәктәр һәм мәк һаламы ҡатнашмаһы тултырылған энәләр менән әшнәһе лә килеп ингән. Ир менән ҡатын наркотиктарҙы үҙаллы әҙерләүен һәм был шөғөлгә эшһеҙлектән тотоноуын белдергән. Фатирҙа бер тапҡыр ҡулланыла торған 500 доза ағыулы матдә табылған. Закон боҙоусыларға ҡаршы енәйәт эше ҡуҙғатылған.


Яңауылда терегөмөшлө иҫке лампаларҙы йыйыу акцияһы үткәреләсәк // Йәмғиәт | новости башинформ.рф\nЯңауылда терегөмөшлө иҫке лампаларҙы йыйыу акцияһы үткәреләсәк\n16:02, 19 декабря 2011 Йәмғиәт\nШишәмбе, 20 декабрҙә, терегөмөшлө изделиелар йыйыу буйынса Башҡортостандағы берҙән-бер күсмә пункт — экомобиль — Яңауылға юлланасаҡ. Ул халыҡтан иҫке лампалар һәм термометрҙарҙы бушлай ҡабул итәсәк.\n— «Тәбиғәт» дәүләт унитар предприятиеһының экомобиле төшкө сәғәт 12-нән 1-гә тиклем район мәҙәниәт йорто алдындағы майҙанда эшләйәсәк. Яңауыл халҡын беҙҙең экологик акцияла ҡатнашыуға саҡырабыҙ. Әгәр өйөгөҙҙә эшлектән сыҡҡан элект утын һаҡсыл файҙаланыусы йәки люминесцент лампаларығыҙ, эшләмәгән термометрҙарығыҙ булһа, беҙгә тапшырығыҙ. Уларҙы бер осраҡта ла сүп-сар багына ташларға ярамай, — тине предприятиеның инженер-экологы Альбина Шәмсетдинова.\nХәтерегеҙгә төшөрәйек, «Тәбиғәт» дәүләт унитар предприятиеһы терегөмөшлө лампаларҙы айырып йыйырға һәм айырым утилләштерергә кәрәклеге хаҡында даими аңлатыу эштәре алып бара. Республика ҡалалары һәм райондарына экомобиль — терегөмөшлө изделиеларҙы йыйыу буйынса күсмә пункт ебәрелә.\nБөтә төрҙәге терегөмөшлө лампалар халыҡтан бушлай ҡабул ителә, ә юридик шәхестәр менән предприятие килешеү нигеҙендә эшләй. Йыл башынан алып экомобиль Башҡортостан буйынса 20 рейд яһаған һәм халыҡтан 4700-ҙән ашыу лампа ҡабул иткән.\nТеги: терегөмөшлө лампаларҙы утилләштереү, экомобиль, Тәбиғәт


Ҡабаҡтың һабағы ла файҙалы » "Йәшлек" гәзите\nГазета "Йәшлек" » Новости » Һаулыҡ һаҡлау » Ҡабаҡтың һабағы ла файҙалы\nҠабаҡтың шифалы үҙенсәлектәре күптән билдәле. Һиндостанда был йәшелсә менән туберкулезды дауалайҙар, ә япондар уны күп сирҙән файҙалана. Элек-электән беҙҙең ата-бабалар ҡабаҡты дарыу урынына ҡулланған. Унда эсәктәр эшмәкәрлеген көйләүсе матдәләр бар. Эс ҡатҡанда ҡабаҡ – иң яҡшы сара. Бынан тыш, ул үт ҡыуығы эшмәкәрлеген көйләй, йыуан эсәктәге елһенеүҙе бөтөрә. Бөйөрөгөҙ ауыртһа, көн һайын ҡабаҡ һуты эсегеҙ.\nУның һабағы ла бик файҙалы. 2 ҡалаҡ кипкән һабаҡтың өҫтөнә һыу ҡойоп, 3 сәғәт төнәтегеҙ. Һуңынан һөҙөп, иртәле-кисле ярты стакан эсегеҙ. Бөйөргә ҡабаҡ орлоғо төнәтмәһенең дә шифаһы ҙур. Бер ҡалаҡ орлоҡҡа бер стакан һыу ҡойоп, сәй урынына эсегеҙ. Үҙендә каротин күп булыуы менән ҡабаҡ кишерҙән өҫтөн тора. Шуға ла окулистар күҙҙәре насар күргән кешеләргә ҡабаҡ һуты эсергә тәҡдим итә.\nҺуңғы ваҡытта йоҡоһоҙлоҡтан интегә башланығыҙмы? Йоҡо дарыуы эсергә ашыҡмай тороғоҙ. Бал менән ҡабаҡ төнәтмәһе – йоҡлай алмай интеккәндә иң яҡшы сара. Ә сәскәһенең төнәтмәһе менән оҙаҡ төҙәлмәгән эренле яраларҙы сайҡарға мөмкин, йомшаҡ “ит”ен бешкән урынға ҡуя алаһығыҙ.\nОрлоғон күптәр көнбағыш урынына сиртергә ярата. Йыуан эсәктәге паразиттарҙан ҡотолоу өсөн иң яҡшы дауаланыу сараһы ул. Төнгөлөккә шәкәр йә бал менән 100 г орлоҡ ашап, иртән бер ҡалаҡ кастор майы эсегеҙ. Дарыухананан әллә ниндәй дарыуҙар эҙләп тораһы ла түгел.\nҠабаҡ орлоғо токсикоз менән интегеүсе буласаҡ әсәләргә лә файҙалы. Ярты стакан орлоҡ күңел болғаныуынан ҡотолдорор.\nАуыл ерендә тиреҫ өҫтөндә был йәшелсәне күпләп үҫтерәләр. Йылдың ниндәй булыуына ҡарамай, мул уңыш бирә ул. Мал аҙығы ғына түгел, кеше өсөн бик яҡшы дауаланыу сараһы булғанын ғына онотмағыҙ.\nСығыу ваҡыты 5-11-2017, 13:11 | Ҡаранылар: 177


Юнир Аҙнағолов: «Хөрмәт хеҙмәттә яулана…» // Йәмғиәт | новости башинформ.рф\nЮнир Аҙнағолов: «Хөрмәт хеҙмәттә яулана…»\n11:48, 24 декабря 2009 Йәмғиәт\nРеспубликала күптәргә таныш булған был шәхесте Башкортостандың төрлө төбәктәрендә осратырға мөмкин. Баш ҡалала, тыуған Күгәрсен, үҙе йәшәгән Мәләүеҙ яҡтарында уға айырыуса ихтирам менән ҡарайҙар, ярҙам һорайҙар, фатиха алалар, кәңәшләшәләр. Башҡаса мөмкин дә түгелдер, сөнки беҙҙең халыҡ ауыр саҡтарында һәр саҡ аҡһаҡалдарына, аҡыл эйәләренә, батырҙарына һыйынған, уларҙан кәңәш-фәһем алған. Шундай кешеләргә башҡорт халҡы борон-борондан бай булған, шундай шәхестәр менән дан ҡаҙанған. Юнир Ғәлимйән улы Аҙнағоловты шундай шәхестәрҙең береһе тиһәк, һис тә хата булмаҫ. Элегерәк ауылдарҙа йәше ҡырҡтан үткәндәрҙе «ҡарт» тип йөрөтөү ҡәҙимге күренеш ине. Юнир Ғәлимйән улын күргәндә, уның менән әңгәмәләшкәндә, уға етмеш йәш тулырға тора тип һис уйламаҫһың да. Уның етеҙлегенә, әүҙемлегенә, хәтеренә ҡарап һоҡланаһың. Сал башы ғына уның йәшен аңғармаҫтан белдереп тора. Мостай Кәрим үҙенең бер шиғырында бейек тауҙар башына ғына ҡарҙар төшә, тип яҙғайны. Бөйөк шағир бик дөрөҫ әйткән, минеңсә. Баһадирҙай һын-кәүҙәһе, эске рух көсө, тура һәм һынсыл ҡарашы, көслө ҡулдары менән Юнир Ғәлимйән улы теләһә күпме кеше араһында ла үҙенә иғтибарҙы һәр саҡ йәлеп итә ала.\nДанлы Аҙнағоловтар нәҫеленең тамырҙары күптәргә яҡшы билдәле булған, Башкортостанға һәм илебеҙгә бихисап күренекле шәхестәр биргән Күгәрсен районының Хоҙайбирҙин (Бесәнсе) ауылы менән бәйле. Аҙнағоловтар шәжәрәһенең ағасы туп-тура ауылға нигеҙ һалған XVII-XVIII быуаттар сигендә йәшәгән Күсәпҡолға барып тоташа.\nХоҙайбирҙин ауылын йыш ҡына райондың «ҡапҡаһы» тип әйтәләр. Ул иҫ киткес матур урында, мәшһүр Ағиҙел йылғаһының Урал тауҙарынан дала яғына ағып килеп, дуға яһап төньяҡҡа боролған һәм ҙур булмаған йәмле Керәүле йылғаһы Ағиҙелгә ҡушылған ерҙә урынлашҡан. Атайсалында Юнир Ғәлимйән улы Аҙнағолов тәүге изгелек һәм ғәҙеллек дәрестәре ала, бында уның күңел тәбиғәте формалаша. Тыуған яҡтың онотолмаҫ төҫтәрен ул бала саҡтан уҡ күңеленә һеңдереп үҫә.\nТәбиғәт кешегә көс тә бирә, уның холоҡ-ғәҙәттәренә лә йоғонто яһай, тиҙәр. Юнир Ғәлимйән улының эске күңелен уның бала сағы үткән Ағиҙел йылғаһы менән сағыштырып булалыр кеүек. Ағиҙел дә, бер ҡараһаң, яй һәм тыныс аға, ҡайһы ваҡыт ярҙарынан сығып тулап ала. Аралашыуҙа йомшаҡ, яғымлы кеше булһа ла, принципиаль мәсьәләләргә барып етһә Юнир Ғәлимйән улы тайпылышһыҙ үҙ фекерен яҡлағанда тураһын әйтә, ҡурҡып тормай. Ул һәр саҡ халыҡ араһында, унан кеше бер ҡасан да өҙөлмәне һәм әле лә өҙөлмәй. Бала сағында уҡ һуғыш, һуғыштан һуңғы ауырлыҡтарҙы үҙ елкәһендә татығанға күрә ул халыҡтың уй-фекерҙәрен, зарын тиҙ аңлай, һәр саҡ ярҙам ҡулы һуҙырға әҙер.\nЮнир Ғәлимйән улы, үҙемдең ата-әсәйемә тейешле тәрбиә биргәндәре өсөн мең-мең рәхмәтлемен, тип йыш ҡабатлай. Уның атаһы – Ғәлимйән Рамаҙан улы Аҙнағолов был яҡтарҙа күптәргә таныш булған арҙаҡлы шәхес. 13 йәшендә атай-әсәйһеҙ ҡалып, Ғәлимйәнгә тормоштоң бар әсеһен-сөсөһен үҙ елкәһендә татырға тура килә. Бала сағынан уҡ ул аҡыл-фиғеле, әүҙемлеге менән тиҫтерҙәренән айырылып тора. 1924 йылда Ғәлимйәнде яңы ойошторолған комсомол ячейкаһының секретары итеп һайлайҙар. Әйткәндәй, колхоз тәү ойошторолғанда ул инициаторҙарҙың береһе була. Тәүгеләрҙән колхозға инеп, ең һыҙғанып бригадир ярҙамсыһы, башҡа яуаплы вазифаларҙы башҡара. Артабан Ғәлимйән Әмәкәс ауыл Советы рәйесе, Хоҙайбирҙин исемендәге колхоздың рәйесе булып эшләй. 1942 йылда фашист илбаҫарҙарынан илде яҡлап дәһшәтле һуғышҡа китә, ҡаты яралана, хәрби хеҙмәткә яраҡһыҙ тип ҡайтарыла. Ләкин бирешмәй һалдат һәм уға хас булған көс-ғәйрәт менән тыныс тормошто ҡора башлай. «Ағиҙел» һәм «III Интернационал» колхоздарында рәйес булып эшләй, һуңынан Ғәлимйән Рамаҙан улын тыуған ауылына колхоз етәкләргә ҡайтаралар. Уны әле лә олораҡ йәштәгеләр йылы һүҙ менән иҫкә алалар – дәртле рәйес иң ауыр йылдарҙа фермаларҙы, ат көтөүен тергеҙҙе, халыҡты икмәккә туйындырҙы һәм уның тормошон яҡшыртыуға бик күп көс һалды. Ул партияның Йомағужа район комитеты ағзаһы, ауыл һәм район Советтары депутаты булараҡ ҙур ижтимағи эш тә алып барҙы. Ләкин шәхес культының өйөрмәһе уны ла урап үтмәне, әле үҫергә тейешле етәксе нахаҡҡа ғәйепләнеп, законһыҙ хөкөмгә тарттырыла. Бында ла Ғәлимйән һыр бирмәне. Һуғыш инвалиды булыуына ҡарамаҫтан, ағас оҫтаһы, пенсия йәшенә еткәс юл төҙөү эшсеһе булды. Үҙе ултыртҡан баҡса, умарталары менән ауылдаштары араһында дан тотто. Үкенескә ҡаршы, 1988 йылда ул 78 йәшендә донья ҡуйҙы. Ғәйепһеҙгә хөкөм ителгән, суд ҡарарын ғәмәлгә яраҡһыҙ тигән ҡағыҙ үлгәндән һуң ғына килде.\nҒәлимйән Рамаҙан улы ҡатыны Миңлеямал менән оҙаҡ йылдар матур тормош көтә, уңған балалар тәрбиәләй. Иң олоһо Ғәлийән күренекле педагог, күп йылдар буйы балалар уҡытты, Өфөнөң 29-сы мәктәбе директорының уҡытыу буйынса урынбаҫары вазифаһынан хаҡлы ялға сыҡты. Юғары маҡтаулы исемдәргә лайыҡ булды, күп миҙалдар менән наградланды. Артабан уларҙың Юнир, Зәйтүнә, Венир, Насир, Сәлимә исемле балалары доньяға килде.\nУларҙың һәр береһе тырыш донъя көткән, өлгө алырлыҡ шәхестәр. Зәйтүнә Ғәлимйән ҡыҙы тормош иптәше уңған, бер нисә орден алған билдәле механизатор Миңнулла менән ауылда йәшәйҙәр, хәҙер пенсионерҙар инде. Йорттары матур, ҡуралары тулы мал. Дүрт балалары ла үҙ аллы донья көтәләр.\nВенир Ғәлимйән улы Аҙнағолов республикала киң танылыу алған шәхес. Ябай колхозсынан алып тырышлығы арҡаһында Күгәрсен районы етәксеһенә тиклем үҫте. Район халҡының йәшәү кимәлен күтәреү, көнкүрешен хәстәрләү буйынса күп эштәр башҡарҙы. Башҡортостан Республикаһы Дәүләт Йыйылышы – Ҡоролтайының ун икенсе, беренсе һәм икенсе саҡырылыш депутаты булып лайыҡлы эшләне. Хәҙерге көндә Дәүләт Йыйылышы – Ҡоролтай Секретариаты Етәксеһе вазифаһында эшмәкәрлеген емешле дауам итә.\nНасир Ғәлимйән улы 25 йыл «Салауатнефтеоргсинтез» комбинатында эшләп ялға сыҡһа ла, әле лә эшен ташламаған. Ҡатыны Миңлесара менән ике ҡыҙ үстерҙеләр. Икеһе лә юғары белем алып матур итеп эшләп йөрөйҙәр.\nТөпсөк балалары Сәлимә Ғәлимйән ҡыҙы ғаиләһе менән Мәләүез ҡалаһында йәшәй. Урындағы һөт техникумын, Мәскәүҙәге идара технологияһы буйынса дәүләт университетын тамамлаған. Әлегә Мәләүез һөт-консерва комбинатының сеймал бүлеген етәкләй. Кейәүе Зөфәр ҙә шунда эшләй. Ике ҡыҙҙары ла юғары белемле, Өфө ҡалаһында йәшәйҙәр.\nОшондай матур ғаиләнең әсәһе – Миңлеямал инәй әле лә (Аллаға шөкөр!) иҫән. Ул күп йылдар буйы оҫта һауынсы, егәрле сөгөлдөр үстереүсе булып эшләп дан ҡаҙанды. Һуңғы йылдарға тиклем өй эсендә лә етеҙ генә эшләй торғайны. Үкенескә ҡаршы, бер нисә йыл элек ул ҡолап аяғынан яҙҙы. Бөгөн Миңлеямал инәй 96 йәше менән барһа ла, уның зиһене асыҡ, хәтере яҡшы, хәҙерге тормош яңылыҡтары менән һәр саҡ ҡыҙыҡһына.\nБыл ғаиләлә күптәнге бер йола йәшәй. Һәр ял, байрам көндәрендә балалары әсәһе Миңлеямал эргәһенә, атай йортона йыйылырға тырыша. «Әсәйем янында булыу, уның менән бала саҡтағы кеүек кәңәшләшеп алыу миңә рухи көс бирә. Әсәйем менән бергә булғанда үҙемде бала саҡтағы һымаҡ тоям», тип һөйләй Юнир Ғәлимйән улы.\nӘйтергә кәрәк, балалары атай йортон ҙур хәстәрлек менән, һәр саҡ төҙөк, матур итеп тоталар. Быны күп йылдар инде урам яғынан «Өлгөлө йорт» тигән яҙыу дәлилләп тора. Йорт тирәһе, ишек алды Сәлимә Ғәлимйән ҡыҙының тырышлығы менән ысын мәғәнәһендә күҙҙең яуын алырлыҡ сәскәләргә күмелгән. Баҡсала емеш-еләк, йәшелсәләрҙең үҫмәгән төрө юҡ.\nОшо ерҙә Юнир Ғәлимйән улы яҙған шиғырынан бер генә өҙөк килтерәйек:\nТыуған ауылым, иҙге атай йорто,\nХужа түгел ваҡыт шул мәл миңә…\nЙылдар аша кире осамын.\nНи хәл, балам, нисек ҡайтып еттең? –\nӘсәй мине шулай ҡаршылай.\nБала ғына булып баҫып торам\nӨндәшкәндә әсәй – гел шулай…\nВенир Ғәлимйән улы менән Юнир Ғәлимйән улы ауылдың социаль мәсьәләләрен хәл итеүҙә лә ҙур өлөш индерҙеләр. Арҙаҡлы яҡташтары Шәһит Хоҙайбирҙиндың тыуыуына 110 йыл тулыу айҡанлы уның музейын реконструкциялау, экспонаттарҙы яңыртыу буйынса эштәрҙе ойоштороп башҡарып сыҡтылар.\nАуылда йома көндәре аҙан тауышы яңғырай. Мәсет төҙөү, уны ҡарап тотоуҙы ла улар үҙ өҫтәренә алдылар. Хозайбирҙин исемендәге мәктәптең 100 йыллығын үткәреү, мәктәп музейын асыуҙа ла башлап йөрөүсе Юнир Ғәлимйән улы булды. Ауыл халҡы Бөйөк Еңеүҙең 60 йыллығын байрам иткән көндәрҙә асылған мөһабәт һәйкәл комплексы өсөн дә ағалы-энеле Аҙнағоловтарға рәхмәтлеләр. Республикала беренселәрҙән булып 2000 йылда ауылда матур шәжәрә байрамын ойоштороусылар ҙа улар булды.\nОшондай арҙаҡлы ғаиләлә Юнир Ғәлимйән улы Аҙнағолов ҙур һуғыш алдынан ғына, 1940 йылдың башында донъяға килә.\nХоҙайбирҙин ауылының тулы булмаған урта мәктәбен тамамлағас, Күмертау ҡалаһына йөрөп урта белем ала. Артабан ул Мораҡ ауыл профтехучилищеһында киң профилле механизатор, комплекслы бригада етәксеһе тигән һөнәргә өлгәшә.\nАрмияла ракета частарында лайыҡлы хеҙмәт итеп ҡайтҡас, Бәләбәй ауыл хужалығын механизациялау техникумын тамамлап, техник-механик дипломын ала. Уҡыуҙан һуң Йомағужа районының Подгорный РТС-ында технадзор инспекторы булып эшләй башлай. Артабан ул комсомолдың район комитетына алына. Йәш, дәртле кешене бындай ышаныс тағы ла дәртләндерә, тормошонда яңы офоҡтар асыла.\n1963 йылда Юнир Ғәлимйән улы Аҙнағолов партияның Мәләүеҙ район комитетына күсерелә. Ул бында бер нисә йыл эсендә инструкторзан алып пропаганда һәм агитация бүлеге мөдире, беренсе секретарҙың ярҙамсыһы вазифаларына тиклем юл үтеп, яҡшы эш күрһәтә. КПСС Үҙәк Комитеты эргәһендә Юғары партия мәктәбен уңышлы тамамлай.\n1977 йылда уны Мәләүез ҡала Советы башҡарма комитеты рәйесенең беренсе урынбаҫары итеп һайлайҙар. Ул ваҡытта Мәләүез яңы ғына республика әһәмиәтендәге ҡалаға әүерелгәйне. Уны ҡасабанан замандағыса ҡала кимәленә еткереү буйынса алда бихисап эштәр тора ине. Юнир Ғәлимйән улы үҙен оҫта ойоштороусы һәм етәксе итеп күрһәтә алды, был урында ун ике йыл эшләп халыҡтың ихтирамын яуланы. Ул кешеләрҙең көнкүрешен, күп яҡлы социаль мәсьәләләрҙе хәл итеүгә йүнәлтелгән эштәрҙең тап уртаһында ҡайнаны.\nӘйткәндәй, Юнир Ғәлимйән улы күп төҙөлөштәрҙең әйҙәүсеһе һәм этәргес көсө булды. Уның тырышлығы менән ҡалала байтаҡ социаль объекттар сафҡа инде. Үткән быуаттың 80-нсе йылдарында артыҡ ҙур булмаған Мәләүездең даны бар СССР-ға тарала. Көнгәк тауында илдә тәүге булған бобслей трассаһы барлыҡҡа килә. Бобслей буйынса иң беренсе ил ярышы тап Мәләүездә үтә. Был ҙур эштәргә лә Юнир Ғәлимйән улы үҙенең тос өлөшөн индерә. Союз күләмендә үткәрелгән Спартакиаданың ойоштороу комитетын етәкләй.\nШул йылдарҙа уның эшмәкәрлеге кин йәмәғәт танылыуы ала. Уға «РСФСР-ҙың халыҡ мәғарифы отличнигы» һәм «Башҡортостан Республикаһының атҡаҙанған физкультура һәм спорт хеҙмәткәре» тигән юғары исемдәр бирелә. Ҡалаға оҙаҡ йылдар буйы күрһәткән хеҙмәте өсөн уға «Мәләүез ҡалаһы һәм районының почетлы гражданины» исеме бирелә. Ҡалала ул Йыл шәхесе булып та танылды.\n1990-сы йылдарҙа Юнир Аҙнағолов ил күләмендәге яңы ҙур төҙөлөштө етәкләп, үҙен оло маҡсаттарға ирешә алыусы оҫта ойоштороусы һәм һирәк осрай торған хужалыҡ эшмәкәре итеп тә танытты. Был төҙөлөш нигеҙендә барлыҡҡа килгән берлектәге башҡорт-испан предприятиеһын – доньяның иң яңы технологияларға нигеҙләнгән «Башкелме» акционерҙар йәмғиәтен булдырыуҙа уның шәхси өлөшө бик зур. Заманында ул Рәсәйҙә тиңе булмаған күп тармаҡлы предприятие ине. Мәләүездә етештерелгән елем, спорт аяҡ кейемдәре, спорт костюмдары бар илгә билдәле булды. Юнир Ғәлимйән улы акционерҙар йәмғиәтенең тәүге генераль директоры, һуңынан директорҙар советы рәйесе вазифаларын башҡарҙы.\nЮнир Аҙнағолов элек-электән әүҙем йәмәғәтсе лә. Күп йылдар КПСС-тың район, ҡала комитеттарында ағза итеп һайланды. Өс тиҫтә йыл буйына Мәләүез район-ҡала Советтары депутаты, ҡала Советы Президиумы ағзаһы булды.\nҮҙенең иң әһәмиәтле йәмәғәт эштәренең береһе итеп Юнир ағай Мәләүез ҡалаһы һәм районы башҡорттары ҡоролтайындағы эшмәкәрлеген иҫәпләй. Ҡоролтай ойошторолоуының тәүге көндәренән алып әле лә уның рәйесе булып уңышлы һәм емешле эшләй. Туған тел, ғөрөф-ғәҙәттәрҙе тергеҙеү һәм үҫтереү, йәш быуынға тейешле тәрбиә биреү буйынса арыуыҡ ҡына эштәр башҡарылды.\nБөтә донъя башҡорттары ҡоролтайының Беренсе һәм Икенсе съездары эшендә әүҙем ҡатнашты, әле киләһе йәй үтәсәк Өсөнсө съезды ойоштороу буйынса әүҙем әҙерлек башлаған.\nБашҡортостан Президенты һайлауҙары ваҡытында ул М.Ғ. Рәхимовты яҡлау буйынса йәмәғәтселек штабтарын төҙөүҙә һәм халыҡ араһында әүҙем эш алып барыу буйынса бар көсөн, тәжрибәһен, дәртен бирҙе.\nЮнир Ғәлимйән улы йәштән үк гәзит-журналдарға яҙыша, шиғриәтте лә бик яратҡан кеше. Республика етәкселеге алып барған сәйәсәтте аңлатҡан, башҡорттарҙың тарихына, рухи ҡиммәттәренә бағышланған уның мәҡәләләрен йыш ҡына ғәзиттәрҙә күрергә мөмкин.\nЮнир Ғәлимйән улы күп кенә яңы эштәрҙе башлап ебәреүсе шәхес. 2000 йылда яҡташы Фатих Азаматов менән бергә яҙылған «Һаумыһығыҙ, ауылдаштарым!» исемле Хоҙайбирҙин аулының тарихы һәм шәжәрәләре тураһында бик ҡыҙыклы һәм йөкмәткеле китаптары донъя күрҙе. Хәҙер инде үрнәк алып бындай китаптар республиканың төрлө төбәктәрендә сыға башланы. Бынан һуң уның тағы ла бер нисә китабы баҫылып сыҡты. Быйыл да Юнир Аҙнағолов өр-яңы эш башлап ебәрҙе. Уның инициативаһы менән беренсе мәртәбә Мәләүез районында йәшәгән өс башҡорт ырыуы вәкилдәре – ҡыпсаҡтар, тамъяндар һәм юрматы үҙҙәренең йыйынына килделәр. Ошо ырыуҙар берҙәмлегенә бағышланған стелла асылды. Бындай йыйындар артабан матур йолаға әйләнер тип уйларға өмөт бар.\nЮнир Ғәлимйән улы нисек барыһына ла өлгөрәлер ул Мәләүез районының урындағы «Берҙәм Рәсәй» ойошмаһының башҡарма комитетына ла уңышлы етәкселек итә. Уның тырышлығы арҡаһында ойошма Башҡортостанда иң зурҙарҙан һәм эшлеклеләрҙән һанала, ағзаларының һаны өс меңдән артып китте, күп кенә файҙалы эштәр даими башҡарыла.\nШуны ла әйтергә кәрәк, 2003 йылдан алып һуңғы ваҡытҡа тиклем ул Дәүләт Йыйылышы депутаты Н.А. Кураповтың эшлекле һәм әүҙем ярҙамсыһы булды, уның һайлау штабы эшен бик оҫта алып барҙы.\nУның күп йыллыҡ эшмәкәрлегенә тейешле баһа бирелде. Үрҙә әйтелеп киткән маҡтаулы исемдәргә «Халыҡтар дуҫлығы» ордены, күп кенә миҙалдар ҙа өҫтәлде. Әйткәндәй, Юнир ағай уларға ҡарата битараф. Мин наградаларҙы бер ҡасан да һорап йөрөмәнем, ти ул. Минең өсөн иң ҙур бүләк – халыҡтың хөрмәте, тип өҫтәп ҡуя.\nЮнир Ғәлимйән улы ҡатыны Ғәлиә инәй менән өс бала үҫтерҙеләр. Өлкән улы — Рамил ауыл хужалығы институтын тамамлап әле эшҡыуарлыҡ менән шөғөлләнә. Ҡыҙы Филүзә педагог белеме алып балалар уҡытты, хәҙер Күмертау ҡалаһының хакимиәт башлығы урынбаҫары булып уңышлы эшләй. Бәләкәй ҡыҙы Зөлфиә лә һынатманы, тау колледжын, Өфөнөң технология һәм сервис институтын, Президент ҡарамағындағы дәүләт хеҙмәте академияһын – барыһын да «ҡыҙыл» дипломға тамамлап Өфөлә йәшәй. Ейәндәре лә ҡыуандыра. Олоһо, Роберт бер ниндәй ярҙамһыҙ илебеҙҙең иң атаҡлы уҡыу йорттарының береһенә Мәскәүҙәге Бауман исемендәге университетҡа инеп, өсөнсө курста уҡып йөрөй, бер юлы эшләй ҙә. Камилла әле мәктәптә уҡый, шиғырҙар яҙа, матур итеп һүрәт төшөрә, быйыл конкурста еңеп, Ҡара диңгеҙ буйында, билдәле «Орленок» лагерында ял итеп ҡайтты. Иң кесеһе Динислам киләһе йыл мәктәпкә йыйына.\nЮбилей алдынан ғына ошо юлдарҙы яҙыусыға Юнир Ғәлимйән улы менән ҡыҫҡа ғына әңгәмәләшергә форсат тейҙе.\nЮнир ағай, һеҙ бит инде доньяны күп күргән кеше. Ошо йәшегеҙ бейеклегенән үткән ваҡыттарға ниндәй баһа бирер инегеҙ?\nҒөмүмән, үткән йылдар, башҡарылған эштәр менән ҡәнәғәтлек кисерергә хаҡлымындыр. Ҡайҙа ғына эшләһәм дә минең тирәлә яҡшы, тырыш, эшлекле кешеләр күп булды. Район, ҡала етәкселәре менән дә, юғары дәүләт ойошмаларында ла һәр саҡ уртаҡ тел табып, ҡуйған бурыстарымды үтәүгә өлгәштем. Шуға күрә лә уларҙың һәр береһенә рәхмәтлемен.\nПрезидентыбыҙ Мортаза Ғөбәйҙулла улы Рәхимовтың яҡташы булыуы миңә һәр саҡ өҫтәмә яуаплылыҡ өҫтәне, көс-дәрт бирҙе.\nЙәш өҫтәлеп олоғая барған һайын кешеләрҙең, ғөмүмән, донъяның иҫ китмәле камиллығы, матурлығы нығыраҡ асыла, күренә шикелле. Әлегә иҫәнлек бар әле, мейес башында ятырға иҫәп юҡ, алдағы эштәр ҙә бөтөргә уйламай кеүек. Мин уйлауымса, эшләрбеҙ әле…\nБер юлы яҡташтарҙы, туғандарҙы, мине белгәндәрҙе яҡынлашып килгән Яңы йыл менән ҡотлап, именлек, иҫәнлек-һаулыҡ, бәхет теләйем. Киләһе Республика йылында ла төрлө кризистарға һәм һынауҙарға бирешмәҫбеҙ, тип уйлайым.\nАмин, шулай булһын, Юнир ағай!\nРауил Рамазанов\tавтор: Рауил Рамазанов


ШОС һәм БРИКС саммиттары ирекмәндәре Өфөлә ҡунаҡсыллыҡ мөхитен булдырасаҡ — Руслан Мирсаяпов // Йәмғиәт | новости башинформ.рф\nШОС һәм БРИКС саммиттары ирекмәндәре Өфөлә ҡунаҡсыллыҡ мөхитен булдырасаҡ — Руслан Мирсаяпов\n15:22, 13 апреля 2015 Йәмғиәт\nӨФӨ, 2015 йыл, 13 апрель. /«Башинформ» мәғлүмәт агентлығы, Артур Басиров/.\nВолонтерҙар Өфөлә үтәсәк ШОС һәм БРИКС саммиттары үҙенсәлектәренең береһе буласаҡ, тип иҫәпләй Башҡортостан Республикаһы министры Руслан Мирсаяпов. Был хаҡта ул халыҡ-ара форумдарҙа эшләйәсәк 500 ирекмән өсөн ойошторолған тренингта хәбәр итте.\n— Былтыр беҙ Бразилияла БРИКС саммитында һәм Дүшәнбелә Шанхай хеҙмәттәшлек ойошмаһы дәүләттәре башлыҡтары ултырышында ҡатнаштыҡ. Был форумдарҙа ирекмәндәрҙе осратманыҡ. Таныш булмаған ҡалала юл таба алыу ҡыйын. Өфөләге волонтерҙар иһә ҡунаҡсыллыҡ мөхитен булдырасаҡ, — тип билдәләне Руслан Мирсаяпов.\nШОС һәм БРИКС саммиттарында ирекмән булырға теләүселәрҙән 9500 ғариза ҡабул ителгән. 3500-ҙән ашыу кеше уҡыу һәм әңгәмәләшеү үткән. Өфөләге халыҡ-ара саммиттарҙа эшләү өсөн 500 ирекмән һайлап алынған.\nТеги: шос һәм брикс саммиттары,волонтерҙар


Үткән ял көндәрендә Башҡортостанда йәрминкәләрҙә 5,5 мең тонна ауыл хужалығы продукцияһы һатылған // Иҡтисад | новости башинформ.рф\nҮткән ял көндәрендә Башҡортостанда йәрминкәләрҙә 5,5 мең тонна ауыл хужалығы продукцияһы һатылған\n15:35, 22 октября 2012 Иҡтисад\nҮткән ял көндәрендә Башҡортостанда ауыл хужалығы йәрминкәләрендә 4800-ҙән ашыу сауҙа итеү урыны ойошторолдо. Дөйөм алғанда йәрминкәләр республиканың 14 районында үтте, тип хәбәр иттеләр БР Сауҙа һәм ҡулланыусылар хоҡуҡтарын яҡлау буйынса дәүләт комитетынан.\n— 20 һәм 21 октябрҙә ауыл эшсәндәре 5,51 мең тоннаға яҡын төрлө ауыл хужалығы продукцияһы һатҡан. Шулай итеп, халыҡ 1967,1 мең тонна картуф, 663,5 тонна һуған, 622,6 тонна кәбеҫтә, 135,2 тонна кишер, 71,6 тонна сөгөлдөр һатып алған, — тип хәбәр итте Дәүләт комитетының матбуғат секретары Аида Хәйруллина.\nУның һүҙҙәренсә, үткән ял көндәрендә ауыл хужалығы йәрминкәләрендә картуфтың бер килограмы уртаса – 11 һум, һуған – 12 һум, кәбеҫтә – 15 һум, кишер – 15 һум, сөгөлдөр 15 һум тәшкил иткән. Үткән аҙна менән сағыштырғанда, картуфҡа һәм кишергә уртаса хаҡтың кәмеүе күҙәтелә.\nБынан тыш йәрминкәләрҙә 222,8 тонна ит һатылған. Күбеһенсә халыҡ һыйыр ите һатып алған – 118,9 тонна. Уның уртаса хаҡы – килограмы өсөн 230 һум. Шулай уҡ үткән ял көндәрендә 61 тонна сусҡа ите (уртаса хаҡы – бел килограмы өсөн 190 һум), 13,9 тонна һарыҡ ите (230 һум), 9,9 тонна йылҡы ите (225 һум), 19 тонна ҡош ите (190 һум) һатылған.\nИке ял көнөндә республикала 64,9 тонна бал һатылған. Уртаса хаҡы килограмы өсөн 300 һум тәшкил иткән.


Бында яугирҙәр тәрбиәләнә\n15 Октябрь , 09:50\nАна шулай! Тағы берҙе! Тағы! «Ҡатын-ҡыҙ эше түгел был» тип уйлап та өлгөрмәйем, беҙҙең янға үҫмер ҡыҙсыҡ килеп инә. Һеҙгә ҡыҙҙар ҙа йөрөймө ни, тип һорайым янымда мине сәмләндереп, дәртләндереп торған Илһам Миһран улынан. Бығаса ҡулыма бер нисә тапҡыр ысын ҡорал тотоп ҡараған кеше булһам да, әлегәсә ҡушкөбәктән генә түгел буш көбәктән дә ҡурҡам мин. Ә бында иһә ир-егеттәргә генә хас шөғөл менән көслө зат вәкилдәре генә түгел, ҡатын-ҡыҙҙар ҙа шөғөлләнә икән. Һүҙем - яҡташыбыҙ Илһам Яҡупов етәкләгән «Яугир» атыу клубы хаҡында.\nАна шулай! Тағы берҙе! Тағы!\n«Ҡатын-ҡыҙ эше түгел был» тип уйлап та өлгөрмәйем, беҙҙең янға үҫмер ҡыҙсыҡ килеп инә. Һеҙгә ҡыҙҙар ҙа йөрөймө ни, тип һорайым янымда мине сәмләндереп, дәртләндереп торған Илһам Миһран улынан. Бығаса ҡулыма бер нисә тапҡыр ысын ҡорал тотоп ҡараған кеше булһам да, әлегәсә ҡушкөбәктән генә түгел буш көбәктән дә ҡурҡам мин. Ә бында иһә ир-егеттәргә генә хас шөғөл менән көслө зат вәкилдәре генә түгел, ҡатын-ҡыҙҙар ҙа шөғөлләнә икән. Һүҙем - яҡташыбыҙ Илһам Яҡупов етәкләгән «Яугир» атыу клубы хаҡында.\nАлдынғы технологиялар, гаджеттар заманында балаларҙың компьютер йә иһә телефон экранына текләп ултырыуы бер кемгә лә сер түгел. Уларҙың бар ҡыҙыҡһыныуы шунда ғына йүнәлтелгән кеүек. «Яугир» гә лә балаларҙың күбеһен ата-әсәләре етәкләп килтергән, ҡалала шундай клуб барлығын улар таныштары һәм социаль селтәрҙәр аша белеп ҡалған. Практик атыу - рәсми танылған спорт төрө, "Яугир" ҙә шөғөлләнгәндәр төрлө разрядҡа эйә була ала. Бөгөн клубҡа төрлө йәштәге 17 кеше йөрөй, улар башлыса ҡалала йәшәүселәр. «Яугир» өсөн милләт һәм йәш сикләүе юҡ, унда һәр кем йөрөй ала, бары тик Рәсәйҙең практик атыу федерацияһына инергә теләгәндәргә 10 йәштән кесе булмау шарт, сөнки улар теркәлергә һәм ҡорал менән дөрөҫ эш итеү буйынса имтихан тапшырырға тейеш. Шөғөлләнеүселәр араһында хатта беренсе класс уҡыусылары ла бар, уларға бер килограмм ауырлыҡтағы пневматик ҡоралды күтәреү еңел түгел, был осраҡта баланың физик яҡтан үҫешкән булыуы ла мөһим.\nБер йыл элек кенә ойошторолоуына ҡарамаҫтан, бөгөн «Яугир» ҙең ҡаҙаныштары байтаҡ. Улар спорт сараларынан ситтә ҡалмай, Ырымбур, Магнитогорск, Силәбелә уҙған ярыштарҙа ҡатнашҡан һәм ыңғай һөҙөмтәләргә ирешеүгә өлгәшкән.\n«Яугир» клубы кешене физик яҡтан ғына нығытып ҡалмай, уның холҡона ла йоғонто яһай, илһөйәрлек, тыйнаҡлыҡ һәм йыйнаҡлыҡ кеүек сифаттарҙы үҫтерергә булышлыҡ итә.\nПневматик пистолеттан практик атыу дәрестәре түләүле, улар көн һайын ойошторола, ваҡытына һәм мөмкинселегенә ҡарап кемдер аҙнаһына ике, икенселәр бер тапҡыр йөрөй.\nИлһам Миһран улы менән әңгәмәләшкән саҡта, уның үҙ эшенә мөкиббән киткән кеше булыуын аңланым, клубта шөғөлләнгән һәр балаға ул үҙ балаһына ҡараған кеүек ҡарай, уларҙың һөҙөмтәләрен күреп ҡыуана. Ата-әсәләр уның башланғысын хуплап, төрлөсә дәртләндереп тора. Бөгөн матди базаны нығытыу байтаҡ сығымдар талап итә, клуб спонсор ярҙамына ла мохтаж.\nЙәмғиәттә һуңғы ваҡытта ҡорал ҡулланып ҡылынған кире күренештәр күҙәтелеүе йәшерен-батырын түгел. «Яугир» ҙә шөғөлләнгән үҫмерҙәрҙе күргәс, шуларҙы иҫкә төшөрҙөм һәм Илһам Миһран улына ошо балаларҙың киләсәктә ниндәйҙер яман эш ҡылыуҙарынан ҡурҡмайһығыҙмы, тигән һорауҙы бирмәй булдыра алманым. «Борон-борондан беҙҙең ата-бабалар һунарсылыҡ иткән, уҡтан атҡан һәм ғаиләлә тәрбиәләнгән һәр ир бала ҡорал менән эш итеү нескәлектәрен белгән. Беҙҙә лә улар шуға өйрәнә, ҡағиҙәләргә төшөнә, нимә ярай, нимә ярамай икәнен аңлап тора. Тыйылған емеш кенә татлы була, тигәндәй, ғәҙәттә, баланы нимәнәндер тыйһаң, ул, киреһенсә шуға ынтыласаҡ, ҡайҙалыр уны файҙаланып ҡараясаҡ һәм ярамаған эш ҡылып ҡуйыуы көн кеүек асыҡ. Клубҡа яҙылырға килгән һәр бала менән тәү сиратта һөйләшеү алып барыла, уның күңел торошона ҙур иғтибар бирелә», - тине ул.\nӘңгәмә барышында үҙем дә атып ҡараным пневматик пистолеттан һәм байтаҡ ваҡыт ҡатын-ҡыҙға ғына хас аңлайышһыҙ кисерештәр солғанышында булдым.\nДонъябыҙ берүк тыныс булып, был ҡоралдан "Яугир" кеүек махсус урындарҙа ғына атылһын, тормошта ҡулланырға яҙмаһын һәм ул бер генә тере йән эйәһенә лә зыян килтермәһен ине.


Йөрөтөргә хоҡуҡтары булмаған - Бөтә донъя юристар! Интернет-кафе адвокат менән юридик.\nЙөрөтөргә хоҡуҡтары булмаған\nҺәр йөрөтөргә хоҡуҡтары булмаған штат законһыҙ була, әммә башҡа транспорт сараһына идара итеү дәүләт идаралығы водитель таныҡлығы һәм башҡа күп транспорт саралары водитель таныҡлығы булыуы бар (мәҫәлән, әгәр водитель машина йөрөтөү хоҡуғына эйә түгел, уның ысын йәки уның юҡлығы)Әлегә һеҙҙең өсөн генә түгел, һеҙ ҙә баҫыуға ҡул кош булған хәлдә, тип ауыл йәмғиәте өсөн тәү сиратта, был күпкә артыҡ етди енәйәттәргә бара булыуы менән аңлау өсөн, һеҙҙә йәрәхәт йәки лицензиялау туҡтатыла.\nШтраф йәки йөрөтөү өсөн лицензия биреү, лицензияның ғәмәлдә булыу полицейский туҡтата тәҡдим итә диапазонлы 'төҙәтеү-төрмә срогы йәки был транспорт сараһының хатта билет тартып алыу (ҡайтарыу өсөн лицензия алыу прокатиться, мәҫәлән).\nАвтомобиль бер нисә йүнәлеш буйынса талаптар хоҡуҡтарын боҙа алманы, бәлки, был хата намыҫлы булған (йәғни водитель таныҡлығы, ул ҡалдыра үҙенең йорт) йәки, бәлки, урап сикләргә тырыша билдәле булды (т. нетрезвый өсөн уның төрөн һайлап алырға.) Ысын водитель хоҡуғынан баш тартыуын белдереп, уның ҡасан һораһалар, бер нисә полиция хеҙмәткәре штраф бәйле хәлгә килтерергә мөмкин. Ғәҙәттә сығымдар ике категорияға бүленә: исправимый хоҡуҡ боҙоуҙар һәм етешһеҙлектәр ғәйептен. Һеҙгә үҙе менән водитель таныҡлығы транспорт саралары менән идара янында ғына йөрөгән оноторға мөмкин килтерергә 'төҙәтеү-был билет, артабан иҫбатларға кәрәк, тип һеҙ боҙоу теркәлгән, суд бушатыу өсөн транспорт цитаталары бар. Непредставление иҫбатлай был, ҡағиҙә булараҡ, штраф йәки башҡа санкциялар килтерә. Злостный лицензия талаптарын боҙоу өсөн штраф, йәки туҡтатырға саҡыра йөрөтөүгә лицензиялары булған кеүек, күпкә етдиерәк. Йыш ҡына водитель машина йөрөтөү хоҡуғын боҙған өсөн туҡтатылған нетрезвый күренеш булманы, сөнки дәүләт машинала һаҡлау хәүефле юлдары менән ҡыҙыҡһынды. Шуға күрә, ҡасан туҡтатылған водителдәрҙең машина йөрөтөүгә лицензия йәки аңлы дис менән ҡайтара, йәки ул булырға мөмкин процитировать ул, үтенгән өсөн енәйәттә ғәйепләнә һәм ҡулға алына. Миҫал өсөн яза биреү водитель автомобилгә идара итеү хоҡуғы булмаған диапазонлы түбәндәге ғәмәли кәүҙәләндерә, дәүләттәрҙә дәүләтен: юл хәрәкәте ҡағиҙәләрен боҙоу күпселек һөйөүсе профессиональ юрист ярҙамы һәм эшкәртеү мөмкин булһа, йыш ҡына почта аша. Әммә әгәр һеҙ туҡтатҡан лицензиялау ғәмәлдәрен үтеү, аннулирование, йә төрмә срогы, һеҙ, бәлки, теләһә, улар менән һөйләшеү өсөн адвокат, транспорт билеттары, уларға ҡаршы һеҙгә ярҙам итә ала догнать ғәйепләнә.\nУзнайте тураһында күберәк юл хәрәкәте ҡағиҙәләрен, машина йөрөтөү хоҡуғы булмаған водитель ҡарата закон дәүләт ысын шул иҫәптән. Беҙҙең өсөн һеҙгә рәхмәт белдерәм бара сайтында Һеҙ һайларға, ҡыҫҡаса һорау алыу ҡатнашыу өсөн клиенттар ҡәнәғәт, беҙ бирә белеү, тәжрибә һеҙҙең кеүек беҙ ултырабыз йәшерергә.\nБанкротлыҡ процедураһының ҡағиҙәгә федераль хоҡуҡи мәғлүмәттәр тураһындағы федераль лия банкротлыҡ процедураһының ҡағиҙәгә Институты


Хәбәрҙәр: Польша: яңы киң мәғлүмәт саралары хаҡындағы законға ҡаршы акциялар.\nПольша: яңы киң мәғлүмәт саралары хаҡындағы законға ҡаршы акциялар.\nБөтә Польшала киң мәғлүмәт саралары азатлығын яҡлап акциялар үтә. Варшава, Вроцлав, Познань, Краков һәм башҡа ҡалаларҙа меңдәрсә кеше дәүләт ҡарамағындағы масс-медиа өҫтөнән контролде ҡатыландырыусы яңы киң мәғлүмәт саралары хаҡындағы законға ҡаршы акцияға үҙәк майҙандарға сыҡты. ЕС-тың күп һанлы учреждениелары был законды тәнҡитләй, улар араһында Европа мәғлүмәт берекмәһе һәм Европа журналистар ассоциацияһы ла бар.\n“Масс-медиа, демократия ҡурҡыныс аҫтында- беҙ шуның өсөн митингыға сыҡтыҡ. Киң мәғлүмәт саралары- демократияның бик мөһим күрһәткесе. Әгәр медиа властарҙың эшен күрһәтмәһә, халыҡ уларҙың ниндәй ғәмәлдәр ҡылғанын белмәйәсәк,”-ти ҡаршылыҡ акцияһында ҡатнашыусыларҙың береһе.\nМитингыларға ҡарамаҫтан, яңы закон ғәмәлгә инде. TVP дәүләт телекоманияһы башлығы итеп Яцек Курски, элекке журналист, ә хәҙер идара итеүсе “Хоҡуҡ һәм Ғәҙеллек” консерватив фирҡәһенән парламент депутаты тәғәйенләнде. Ә элек дәүләт телевидениеһы башлығы посына конкурс уҙғарыла торғайны.\nЕврокомиссия яңы закондың Польшалағы һүҙ азатлығына хәүеф тыуҙырыуы һәм алдағы ултырышта- 13 ғинуарҙа- был мәсьәлә тикшереләсәге тураһында белдерҙе.


Уралсиб (бина) — Башҡорт Википедияһы\n54°44′12″ с. ш. 55°56′59″ в. д.HGЯO\nТорған урыны Башҡортостан\nТөҙөлөш 1998—1999 гг.\nҠулланыу офис бинаһы\nТүбә 100,5 м\nҠат һаны 25 + 1 тех.\nБина эсендә майҙан 25 500 м²\nАрхитекторы Леонид Дубинский,\nХужа Уралсиб (ФК)\nТөҙөүсе Summa Turizm Yatirimciligi A.S.\n«Уралсиб» —1999 йылда тѳҙѳлгән административ бина; Ѳфѳ ҡалаһында Революция урамы, 41-се йорт адресы буйынса урынлашҡан, «Уралсиб» финанс корпорацияһы офисы. 100,5 метр бейеклегендәге ҡоролма. Критерийҙарҙан сығып бейек, күп ҡатлы йорт тип тә һанала ала. Ҡалала иң бейек, ә Рәсәйҙән ситтә, 100 метр билдәне шартлыса үткән бина булып иҫәпләнә[комм. 1].\n«Уралсиб» банкыһы бинаһы ХХ быуат башына ҡараған йортҡа йәнәшә төҙөлгән\nИң бейек (күп ҡатлы) йорт бейек биналар булмаған тарихи үҙәк урамда урынлашҡан. Шулай ҙа, юл аша, 1962 йылда тѳҙѳлгән тәүге 9 ҡатлы бина бар, бейек йорт тѳҙѳү ҡала панорамаһына ҙур йоғонто яһай. Башня әҙ ҡатлы йорттар араһында алыҫтан күренеп тора. Ул үҙе, ҡыҙыл кирбестән тѳҙѳлгән ике ҡатлы иҫке бинаға тѳкәтеп һалынған. XX быуатта унда ҡала хакимиәте ныҡышмалығы арҡаһында һаҡлаған Икенсе Мариин ҡатын-ҡыҙҙар училищеһы (Ѳфѳләге беренсе Мариин ҡатын-ҡыҙҙар гимназияһы менән бутарға кәрәкмәй) урынлашҡан була. Шул арҡала бейек (күп ҡатлы) йорт Ѳфѳлә киң ҡулланылған фасадизм ѳлгѳһѳ булып иҫәпләнә. Бина шыма формала төҙөлгән, уның фасады ҡараңғылатылған быяла һәм ҡуңыр, һоро тѳҫтәге тѳҙѳлѳш панеле менән кѳпләнгән. «Бинаны тирә-яҡҡа килешле итеп тура килтерергә тырыштыҡ» — тип белдерә архитектор Леонид Дубинский. Бина 21 ҡатлы (ҡайһы бер сығанаҡтарҙа 23 тип тә әйтелә) и 26), уларҙың береһе техник ҡат булып һанала. Тәүге проект буйынса бинаның бейеклеге 96 метр булырға тейеш була; 100 метрлыҡ сикте үтеү ѳсѳн ҡыйыҡта махсус рәүештә ѳҫтәлмә яҡ тѳҙѳлә. Үҙенең 100,5 метр бейеклеге менән 2003 йылға тиклем бина Рәсәйҙә иң бейек булып һанала.\nҠыйыҡта Ҡыш бабай\nЯкутов паркынан күренеш\nҮҙенең формаһы арҡаһында ҡала халҡы араһында «мобильник» һәм «шәм» тигән атамалар алған.\nТәүҙә бинаның юғары ѳлѳшѳндә «БашКредитБанк» атамаһы яҙылған була. 2002 йылда фасадтағы яҙыу «Уралсиб» банкыһы тип символикаһы үҙгәртелә.\nҺәр йылда ла Яңы йыл байрамы алдынан бина ҡыйығына Ҡыш бабай фигураһын ҡуйыу традицияһы барлыҡҡа килгән.\n↑ Тѳҙѳлѳш тамамланған ваҡытта инде Мәскәүҙән ситтә лә 100 метрҙан бейегерәк ҡоролмалар барлыҡҡа килгән була, мәҫәлән, Санкт-Петербургтағы Петропавлов соборы (122,5 м). Әммә, Ҡала мѳхите һәм бейек биналар буйынса Совет критерийҙарына ярашлы, тораҡ йорт, офис йәки производство биналары сифатында проектланған ҡоролмалар ғына бейек бина булып һанала\n↑ Summa Turizm Yatirimciligi A.S. Projects — Headquarters of UralSibBank\n↑ Высотное строительство России на рубеже веков\n↑ 4,0 4,1 Интересные факты об Уфе\n↑ 5,0 5,1 Перспективы высотного строительства на Урале\n↑ В Уфе появится несколько новых высотных доминант\n↑ Связь веков: новые дома, старые стены\nДевять самых известных высоток\nhttps://ba.wikipedia.org/w/index.php?title=Уралсиб_(бина)&oldid=894471 ҡабул ителгән\n1999 йылда төҙөлгән бейек йорттар\nБейеклеге 100-ҙән 149 метрға еткән йорттар\nБыл бит һуңғы тапҡыр 09:17 20 июнь 2019 үҙгәртелгән.


Юғалған ҡибла » "Йәшлек" гәзите\nГазета "Йәшлек" » Әҙәбиәт » Проза » Юғалған ҡибла\nЮлай тәрбиәле, эшһөйәр ғаиләлә тыуып үҫте. Әсәһе уны яңғыҙ тәрбиәләне, ләкин малай етемлекте тойманы. Хәйер, халыҡ әйтмәксе, әсәйле етем түгел… Малай өйҙә ярҙамсыл, мәктәптә тырыш булды. Ҡышҡылыҡҡа утын әҙерләү, йыл әйләнәһенә бер саҡрымда ятҡан ҡоҙоҡтан һыу ташыу, йорт-ҡураны һәр саҡ тәртиптә тотоу – барыһы ла Юлай елкәһендә ине, сөнки әсәһе күберәк эштә була, арып ҡайта. Ә малайҙан бәләкәйерәктәре – ҡыҙҙар, шуға күрә һеңлеләренә ауыр эш йөкмәтмәҫкә тырыша.\nҒаиләлә уҡырға яраттылар. Бай китапхана, гәзит-журналдар, ул заманда бик һирәк кешелә булған телевизор, йөҙәрләгән пластинка менән радиола… Хатта кистәрен диафильм ҡарарға ла мөмкин ине. Балаларҙы урам йоғонтоһонан ҡурсалау өсөн әсәй кеше уларҙың дуҫтарын гел өйгә саҡырыр булды: әйҙә, аралашһындар, уйнаһындар. Бөтәһен дә әсә ҡоймаҡ, сәй менән һыйлай, телевизор ҡарарға, йырҙар тыңларға рөхсәт итә. Ҡайһы ваҡыт Юлайҙарҙа тотош синыф йыйыла, уйнайҙар, бәхәсләшәләр, барыһы ла бында үҙен тыуған йорттағылай тоя. Ә мәктәптә Юлай – иң өлгөлө уҡыусы, тик "бишле"гә өлгәшә, ҡыҙҙарҙың күбеһе уға ғашиҡ. Унынсыны егет һәйбәт тамамланы, шул уҡ йылда университеттың филология факультетына уҡырға инде. Унан: "Нишләп математика факультетына бармайһың?" – тип һорағас: "Ә мин әҙәбиәтте нығыраҡ яратам", – тип яуап бирҙе, ә шиғыр яҙыуын йәшерҙе.\nУниверситетта ла тырышып уҡып алып китте. Әүҙем булды, йәмәғәт эштәрендә лә ҡатнашты, бейеү түңәрәгенә лә йөрөнө. Бейеү – улар ғаиләһендә үҙе бер һөнәр, барыһы ла матур бейей, йыр-моң ярата, ә Юлай өсөн әлеге сәнғәт төрө айырыуса яҡын. Бейегәндә ул бөтөнләй башҡа донъяла йәшәй, һәр быуыны, һәр күҙәнәге көйгә һалына. Бәлки, ғүмерлек һөнәре итеп тә сәнғәтте һайлар ине, күҙлек кейеүе ҡамасауланы.\nҮҙе менән йәнәш төркөмдә уҡыған Розалия исемле һөйкөмлө ҡыҙ менән танышҡас, студент тормошо тағы ла күңеллерәк төҫ алды. Уҡыу егеткә бик еңел бирелә ине, сөнки китап яратҡан кешегә был факультет үҙе бер табыш бит ул. Беренсе уҡыу йылы һиҙелмәй генә үтеп тә китте. Йәй студенттарҙы төҙөлөш отряды менән эшкә ебәрергә тейештәр ине. Юлайҙы әсәһе ауылға ҡайтарып алды: егетте район мәҙәниәт йортона йәйге гастролгә саҡырҙылар, бейеү ансамблендә ҡыҙҙар етерлек, ә егеттәр аҙ ине. Әлбиттә, улының каникул мәлендә яҡыныраҡ булыуы ла әсә өсөн уңайлы. Ҡайтып, бер-ике көн дә торманы, Юлайҙы гастролгә алып сығып киттеләр.\nКонцерттар уңышлы барҙы. Егеттең бейеүен тамашасылар көслө алҡыштар менән оҙатып, ҡат-ҡат һорап сығарыр булды. Оҙон һомғол буйлы, мөләйем егет бергә эшләгән иптәштәре менән дә уртаҡ телде тиҙ тапты. Күмәк бейеүҙәрҙә ул Көнһылыу исемле һылыу ҡыҙ менән бергә бейене. Ҡыҙ, Стәрлетамаҡ мәҙәниәт-ағартыу училищеһын тамамлап, күптән районда эшләп йөрөй ине. Тәүҙә егет Розалияны һағынды, бер нисә хат та яҙып һалды. Ләкин үҙенән байтаҡ ҡына олораҡ Көнһылыу тәүҙә апайҙарса хәстәрлеге менән, һуңғараҡ бары тик тәжрибәле ҡатын-ҡыҙға хас наҙлылығы, иркә һүҙҙәре менән Юлайҙың күңелен яуланы. Ун һигеҙе саҡ тулған егет Көнһылыу уға ҡулдары, тулынҡы тәне менән килеп ҡағылған һайын, берсә янды, берсә туңды, ҡарашын йәшерергә маташты, уңайһыҙланып, ситкә тартылды. Көнһылыу иһә уның һайын әрһеҙләште. Сираттағы концерттан һуң Ҡыҙыл йылғаһы буйына ялға сыҡтылар. Әле ауыҙына һыра ла алып ҡарамаған егеткә көсләп шарап эсерҙеләр. "Һин бит артист хәҙер, ә артист тормошто һәр яҡлап белергә тейеш", – тип шаулашты ҡыҙып алған өлкәндәр. "Эсмәгән ир ир буламы", – тип һүҙ ҡыҫтырҙы ул арала Көнһылыу. Бейеү, уйын-көлкө китте. Еңелсә башы әйләнеп, тирә-яҡ иҫ киткес күңелле, матур сүрәткә инде Юлай өсөн. Баҡтиһәң, донъя тик изге, һәйбәт кешеләрҙән генә тора икән! Тик кешеләр бер-береһен аңламай ғына яфа сигә. Әсәһе ни өсөн: "Һаҡ бул, балам, яман әҙәмдән", – тип тылҡыйҙыр – аңламаҫһың.\n… Юлайҙы Көнһылыу ҡултыҡлап ситкә алып китте, бер муйыл төбөнә барып ултырҙылар. Ҡыҙ егетте ҡосаҡлап алды, үбергә тотондо. Бығаса бер мәртәбә лә үбешеп ҡарамаған егет үҙен төпһөҙ упҡынға сумғандай тойҙо.\n… Иҫенә килгәндә, эргәһендә ниндәйҙер ҡанлы сепрәк ята, ә Көнһылыу юҡ ине. Егет ҡото осоп һикереп торҙо: нимә булған, был нимә?! Йүгереп йылға буйына төштө: тиҙерәк һалҡын һыуға сумһа, ни булғанын иҫенә төшөрөр кеүек ине. Ни күҙе менән күрһен, ярҙа тубыҡтарын ҡосаҡлап, Көнһылыу ултыра. Юлайҙың килгәнен күреп ҡалып, йөҙөн ҡулдары менән ҡапланы. Әллә илай ҙа инде… Юлай уға яҡыныраҡ килде, шым ғына ергә сүгәләне.\n– Хәҙер мин нишләйем инде?! – Көнһылыу ҡулдарын йөҙөнән алмай ғына шыбырланы. Һулҡылдағандай итте. – Өйгә нисек ҡайтам?! Кешеләргә нисек күренәм?!\nЮлайҙың, әлбиттә, тәүге төн, уның эҙемтәләре тураһында ишеткәне бар ине. Тимәк, уның менән Көнһылыу араһында яҡынлыҡ булған. Тимәк, ул – Көнһылыуҙың тәүге кешеһе. Ҡыҙ Юлай арҡаһында намыҫын юғалтҡан булып сыға, тимәк. Ҡапыл Розалия күҙ алдына килде, үпкәсел дә, әрнеткес тә ҡарашы менән Юлайҙы өтөп алғандай булды.\n– Мин ғәйепле, – тине Юлай тоноҡ тауыш менән. – Ғәфү ит мине… Илама, өйләнешербеҙ…\nКөнһылыу ҡысҡырып көлөп ебәрҙе, егетте һыға ҡосаҡлап алды:\n– Ысынмы? Ышанайыммы?\nӘле генә илап ултырған ҡыҙҙың был сәйер ҡыланышына бер аҙ аптыраған Юлай:\n– Ышан, – тип кенә яуап бирҙе.\nБашҡалар эргәһенә килгәс тә Көнһылыу һөйөнсөләргә ашыҡты:\n– Беләһегеҙме, Юлай миңә тәҡдим яһаны. Мин уға кейәүгә сығырға риза булдым!\nБыл хәбәр күбеһен шаңҡытты, Көнһылыуҙы яҡшы белгән артистар егетте йәлләне: харап булды егет. Бер әсерәк теллеһе: "Юлайҙың әсәһе бар шикелле. Нимәгә уға икенсе әсәй?" – тип ысҡындырҙы. Саимә исемле урта йәштәрҙәге артистка бигерәк бошондо, ул егеттең әсәһе менән һөйләшергә ҡарар итте. Юлайҙар менән ул күрше генә йәшәй һәм был ғаиләне һәйбәт белә, ихтирам итә ине.\nУлының өйгә бер һылыу ҡыҙҙы етәкләп килеп ингәнен күргән әсәй ни уйларға ла белмәне. Бынан бер көн алда ғына уға шылтыраттылар:\n– Һаумы, ҡайна, был мин, киленең, – тине теле көрмәлгән ниндәйҙер ҡатын. – На радостях выпила немножко. Ну, принимай какая есть…\nТәүҙә йөрәге урынынан ҡупҡан әсә, моғайын, берәйһе шаярталыр, тип үҙен тынысландырғайны. Әле бына… Тик бындай фәрештә кеүек сибәр ҡыҙ менән телефондан шылтыратҡан бисә араһында ниндәй уртаҡлыҡ булыуы мөмкин?!\n– Уҙығыҙ, – тине әсә, үҙенең ғәҙәттәге тәрбиәлелегенә барып.\nСәй ҡуйҙы. Улының һүҙ башларын көттө. Ә һүҙҙе ҡыҙ башланы:\n– Беҙ Юлай менән решили пожениться…\n– Юлай бик йәш бит әле, ҡыҙым. Унан, уға уҡырға ла кәрәк.\n– Әсәй, – тип һүҙгә ҡыҫылды улы. – Ҡаршы килмә, мин ғәйепле, өйләнергә тейешмен…\nБарыһын да аңланы әсә. Улының выждан ҡушыуы буйынса эш итеүенә инанды. Кемде ғәйепләй алһын инде хәҙер? Үҙе бит йәйгелеккә ауылға ҡайтарып алды. Ғәйепле икән – өйләнергә тейеш. Кемдеңдер ғәзиз балаһы бит, ни хәл итмәк кәрәк.\nЙөҙ, мең тапҡыр үкенде лә бит һуңынан ошо йомшаҡлығы өсөн әсә, үҙен ғәйепләп зар иланы, тик һуң ине инде.\nӘ бит күршеһе Саимә лә иҫкәрткәйне, кем менән генә сыуалманы, яңғыҙ улыңды харап итәһең бит, тигәйне. Ул саҡта:\n– Ат үҙеңә килгәс аҡһамаһын, – тип кенә ҡуйғайны, Саимәнең һүҙенә лә бик ышанмағайны.\nКөнһылыуҙы матур итеп туй яһап алдылар йортҡа. Йәш кәләш Юлайҙы тәүҙә ситтән тороп уҡыу бүлегенә күсертеп алды, унан сессияға бөтөнләй ебәрмәҫ булды. Ғаиләлә мәхшәр башланды. Йәп-йәш иренең күҙ алдында сит машиналарға ултырып, ҡайҙалыр юғала башланы ҡатын. Иҫереп ҡайта ла тауыш ҡуптара:\n– Бахыр! Һин ирме ни?! Эсмәгән-тартмаған ир буламы?!\nЮлай ни ҙә булһа әйтергә маташһа:\n– Фу! Һинең менән вапшы күңелһеҙ! Мин бит һиңә төҙ аяҡтарың өсөн генә сыҡҡайным, – тип туҙға яҙмаған хәбәр һөйләй башлай.\nБер көндө әсәнең күҙ алдында Юлайҙы юҡҡа сығарырҙай һүҙ ысҡындырҙы:\n– Һин ирме ни, үҙеңдең тәүге түгеллегеңде лә белмәнең, меҫкен!\nНисек?! Инде ул ҡәһәрле бер нисә минут өсөн үҙен күптән эттән алып-эткә һалып әрләгән ир ҡапыл юғалып ҡалды. Нисек ул беренсе түгел!\n– Ха-ха-ха! – тип иренең йөҙөнә ҡарап көлдө Көнһылыу. – Маңҡа! Мин ул көндө просто бисәләр "сире" менән ауырый инем, белдеңме? Хотя, һиңә уны белергә… Һине бит кита-а-ап менән вырастили!\nЮлай үҙен көс-хәл менән тыйып ҡалды, бәлки, тыя ла алмаҫ ине, әсәһе эргәлә.\n– Эй, килен, килен, – тине, әрнеп, әсә. – Ярай, алдап сығыуын сыҡҡанһың, тик ниңә уны әйтергә ине?! Һин бит… – Башҡаса һүҙ тапманы, бүлмәнән сығып китте.\nЮлай ошо көндө тәү тапҡыр лаяҡыл иҫереп ҡайтты. Ҡайтты ла йығылды. Ә икенсе көндө Көнһылыу уның янында йүгереп йөрөнө, ғәйебен юйырға тырышҡандай ҡыланды.\n– Айырылышайыҡ, – тине Юлай. – Былай йәшәп булмай. Мин һине күрә алмайым!\n– Мин ауырлы, – тине Көнһылыу. – Бала менән ҡайҙа барайым?\nСабый тыуҙы. Көнһылыу үҙгәрмәне. Юлай ғына үҙгәрҙе. Йыш эсә башланы, айырылып китерлек тә көс тапманы үҙендә, ғаилә тормошон яйға һалыр юлды ла белмәне. Ә Көнһылыуға иренең эскегә һабышыуы бик тә ҡулай ине. Хәҙер бергәләп байрам итәләр, баланы ҡәйнәһе ҡарай. Юлайҙы иҫертеп, башҡалар менән теттереүе лә еңел. Тамам ҡиблаһын юғалтҡан ирҙең йөрәге сыҙаманы, көндәрҙән бер көндө уны йоҡонан уята алманылар. Йәнә бер нисә йылдан оҙаҡ эсеүҙән күҙенә шайтандар күренә башлаған Көнһылыу башын элмәккә һалды. Үкһеҙ етем балалары өләсәләре ҡулында ҡалды…\nСығыу ваҡыты 27-05-2016, 12:22 | Ҡаранылар: 1256\nГәлсәр түгел, ҡорос ул


Башҡортостанда Рәшит Әхтәри исемендәге премия тапшырылды // Мәҙәниәт | новости башинформ.рф\nБашҡортостанда Рәшит Әхтәри исемендәге премия тапшырылды\n15:17, 9 февраля 2016 Мәҙәниәт\nБашҡортостанда Рәшит Әхтәри исемендәге премия тапшырылды Фото: Мәсетле районы сайты\nӨФӨ, 2016 йыл, 9 февраль. /«Башинформ» мәғлүмәт агентлығы, Арина Рәхимҡолова/.\nБашҡортостанда Рәшит Әхтәри исемендәге премия тапшырыу тантанаһы уҙҙы. Был юлы уға Ғәйникамал Мирхәева-Абдуллина лайыҡ булды. Әҙәбиәт, мәҙәниәт һәм сәнғәт өлкәһендәге награда танылған шағир, фольклорсы Рәшит Әхтәриҙең тыуған яғы Мәсетле районында тапшырылды.\nПремия шағирҙың яҡташтарының һорауы буйынса 2002 йылда муниципаль район Советы тарафынан булдырылған. Ул яҙыусы, шағир, журналист, композитор, фольклорсы, тарихсы, рәссамдарҙың йәмәғәтселектә танылыу алған әҫәрҙәре өсөн бирелә. Награда юғары профессиональ сәхнә эшмәкәрлеге һәм райондың рухи-әхлаҡи үҫешендәге хеҙмәттәре өсөн тапшырыла. Бүләкләү тантанаһы ике йылға бер тапҡыр ойошторола.\nБыйылғы лауреат Ғәйникамал Мирхәева-Абдуллина 40 йыл Дыуан-Мәсетле мәктәбендә география уҡытыусыһы булып эшләгән, «Тарих яҙыр инем ташыма», «Башҡортостандың төньяҡ-көнсығыш райондары» исемле йыйынтыҡтар баҫтырып сығарған. Уҡыусылар менән бергә тыуған яҡты өйрәнеү буйынса әүҙем эш алып барған, районда иң яҡшы мәктәп музейын булдырған.\nПремияны тантаналы шарттарҙа район хакимиәте башлығының ауыл хужалығы буйынса урынбаҫары Салауат Зәбихуллин тапшырҙы. Бүләкләү тантанаһында уҙған йылдарҙағы лауреаттар, Башҡортостандың һәм Рәсәйҙең Журналистар союзы ағзалары Гөлсирә Шафиҡова, Тәскирә Даянова ҡатнашты. Мәсетле районы хакимиәтенең рәсми порталында хәбәр ителеүенсә, сара үҙешмәкәр коллективтарҙың концерт номерҙары менән тамамланды.\nТеги: премия,наградалар,мәсетле районы


Европа союзы киңәйерме, тарҡалырмы? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәйәсәт » Европа союзы киңәйерме, тарҡалырмы?\nЕвропа союзы киңәйерме, тарҡалырмы? 26.05.2015 // Сәйәсәт\nЕвропа советының “Көнсығыш партнерҙар” саммиты үтеүе, Рәсәй-Грузия мөнәсәбәттәренең йәнә киҫкенләшеүе, “Ислам дәүләте” боевиктарының ядро ҡоралына уҡталыуы үткән арауыҡта иғтибар үҙәгендә торҙо.\nЛатвияның Рига ҡалаһында ЕС-тың “Көнсығыш партнерҙар” тип исемләнгән саммиты булды. Был йыйында Европа союзына ингән 28 ил һәм элек СССР составында булған Украина, Молдова, Грузия, Әрмәнстан, Азербайжан, Белоруссия дәүләттәре етәкселеге ҡатнашты. Күпселек ерҙән президенттар, премьер-министрҙар килһә, Белоруссия, Азербайжан, Ирландия һәм Испанияның сит ил эштәре министрҙары ҡатнашты. Бының үҙ сәбәптәре бар. Мәҫәлән, Азербайжан менән Әрмәнстан президенттары Таулы Ҡарабах ыҙғышынан һуң бер-береһе менән осрашмаҫҡа тырыша. Белоруссия президенты Александр Лукашенко иһә, ЕС саммитында ҡатнашып, Рәсәй менән мөнәсәбәтен боҙоуҙан ҡурҡа.\nСарала, ысынлап та, илебеҙгә ҡарата эш алып барылған кеүек тойолдо. Билдәле булыуынса, был саммиттың төп маҡсаттарының береһе – Европа союзын көнсығышҡа табан киңәйтеү. Исеме лә шунан алынған. Был йәһәттән ЕС ниәтенә өлгәшә бара. Ассоциация, мәҫәлән, Украина, Молдова һәм Грузия менән килешеү төҙөнө лә инде. Европа союзы һәм Молдова араһында визаһыҙ режим булдырылған. Ә Белоруссия менән Әрмәнстан киләсәктә ЕС-ҡа дәғүәсе булырҙай Евразия иҡтисади союзына берләште. Әле был ойошмала улар, шулай уҡ Рәсәй һәм Ҡаҙағстан ағза булып тора. Ҡырғыҙстан да ҡушылырға әҙер. Ә Азербайжан әлегә ике яҡ менән дә тигеҙ хеҙмәттәшлек итеү яҡлы. Баҡы ЕС-тан финанс ярҙамы алыуға өмөтләнә.\nЭйе, саммитта ҡатнашҡан һәр ил үҙ мәнфәғәтенән сығып эш итә. Әйтәйек, Молдова менән Украина үҙҙәрен бөгөндән ЕС ағзаһы итеп күргеһе килә. Ләкин уларҙың был хыялы яҡын арала ғына тормошҡа ашмаҫ, тип белдерҙе Германия канцлеры Ангела Меркель. Күпте өмөт иткән Украина етәкселеген, әлбиттә, был ҡәнәғәтләндермәй. Петр Порошенко “Көнсығыш партнерҙар” саммитының йомғаҡлау декларацияһы менән дә ҡәнәғәт түгеллеген белдерә. Унда Ҡырымдың Рәсәйгә ҡушылыуына ҡағылышлы пункт бар. Белоруссия менән Әрмәнстан был декларацияға ҡул ҡуймаясағын алдан уҡ белгертә, һәм уларҙың фекере иҫәпкә алына. Порошенко маҡсатына өлгәшә алмағанға ярһый ҙа инде.\nСаммит барышында башҡа мәсьәләләр ҙә ҡаралды. Бөйөк Британияның премьер-министры Дэвид Кэмерон парламент һайлауында еңеү яулағандан һуң үҙен Европа лидерҙары алдында йәнә ныҡлы күрһәтеп алмаҡсы булды, күрәһең. Ул быға тиклем дә Европа союзы алып барған сәйәсәт менән ҡәнәғәт түгеллеген белдергәйне, был юлы ла Брюсселде тәнҡит утына тотто. Дэвид Кэмеронға ЕС-тың миграция сәйәсәте, көслө илдәрҙең көсһөҙөрәктәрен финанслауы оҡшап етмәй. Әгәр ҙә хәл үҙгәрмәһә, Бөйөк Британия 2017 йылда союздан сығыу буйынса референдум уҙғарасаҡ, тине ул.\nҺуңғы йылдарҙа Төньяҡ Африка дәүләттәренән Европа илдәренә, шул иҫәптән Бөйөк Британияға күскенселәр, ҡасаҡтар ағыла. Улар төрлө юл менән бай дәүләттәргә һыйыныу мөмкинлеге эҙләй. Мәҫәлән, былтыр ғына Бөйөк Британияға 318 мең күскенсе килгән. Ил законы буйынса дәүләт уларға ярҙам күрһәтергә тейеш. Дэвид Кэмерон шул сәбәпле ЕС-тың миграция сәйәсәтенә сикләүҙәр индерергә уйлай. Ошо аҙнала ул эш сәфәре менән Европа союзының арҡа һөйәге булған Германия менән Францияға барырға йыйына. Берлинда һәм Парижда, моғайын, ошо мәсьәләләр тикшерелер тип көтөлә.\nКирегә юл юҡ\nГрузия менән Рәсәй араһындағы мөнәсәбәт йәнә һыуынып тора. Дөрөҫ, әлегә тиклем дә Тбилиси менән дуҫлыҡ булмағайны. Быға 2008 йылдағы һуғыш сәбәпсе. Ул ваҡытта Грузия үҙаллылыҡҡа ынтылған Абхазия менән Көньяҡ Осетияға ҡораллы ғәскәр индергәс, Рәсәй, республикаларҙы яҡлашып, хәрбиҙәр ебәрҙе. Шул рәүешле, яңы ике дәүләт барлыҡҡа килде, һәм илебеҙ уларҙың бойондороҡһоҙлоғон рәсми рәүештә таныны. Шул осорҙан Грузия менән ара һыуынды. Михаил Саакашвили властан киткәс, ике ил араһындағы мөнәсәбәт бер ни тиклем яйланған һымаҡ булғайны, ләкин тәү ҡарашҡа ғына шулай тойолған.\nГрузия күптән инде ЕС-ҡа һәм НАТО-ға ағза булып инергә уҡтала. Уҙған аҙнала ғына уның ҡораллы көстәре НАТО менән берлектә хәрби күнекмәләр үткәрә башланы. Рәсәй был ваҡиғаға әллә ни ҙур әһәмиәт бирмәне. Ә бына Владимир Путиндың сит ил эштәре министры урынбаҫары Григорий Красинды Көньяҡ Осетия менән союздаш ил булараҡ килешеү төҙөү йәһәтенән тулы хоҡуҡлы вәкил итеп тәғәйенләүе Грузия оппозицияһында ҙур ризаһыҙлыҡ тыуҙырҙы. Был уларҙың Көньяҡ Осетияны һаман да үҙ биләмәһе тип иҫәпләүенә бәйле. Тик бер теленгән икмәк кире ялғанмай, тиҙәр. Тимәк, Көньяҡ Осетияның да Грузия составына кире инеүе мөмкин түгел.\n“Ислам дәүләте” боевиктары, Ираҡтың байтаҡ биләмәһен баҫып алыу менән хушһынмайынса, һуңғы арала барлыҡ донъяға хәүеф менән янай башланы. Улар әсирлеккә эләккән Бөйөк Британия журналисы аша йәмәғәтселеккә ядро ҡоралы һатып алырға йыйыныуы хаҡында еткерҙе. Сит илдәрҙең ҡайһы бер мәғлүмәт саралары хәбәр итеүенсә, әле “Ислам дәүләте” боевиктарының банк иҫәбендә 2 миллиард доллар аҡса бар. Был сумманы ядро ҡоралы һатып алыуға йүнәлтергә уйлайҙар. Ниәттәре тормошҡа аша ҡалһа, барлыҡ донъяға ҙур хәүеф янай тигән һүҙ.\nБыл боевиктар төркөмө Сүриәлә саҡта уларҙы АҠШ үҙе ҡоралландырҙы, финанс менән байытты. Ә улары хәҙер Ираҡтың бай нефть ятҡылыҡтарын баҫып алып, үҙҙәре аҡса һуға. Эт һимерһә, эйәһен тешләй, тиҙәр: нығынып алған боевиктар хәҙер ҡоралын АҠШ-ҡа төбәмәксе.